text:
«Jo o soi dome un che al fâs l’ort. O semeni, o cjali, o curi e o racuei. No ai mai fat altri inte vite. Ma cuant che o fâs chestis cuatri azions, jo no fâs, jo o costruìs. E o soi il paron di me stes. O soi fintremai un poete, essenziâl come un poete». Stefano Montello, contadin e musicist, un poete al è pardabon. «Montello ha scelto il friulano per accompagnarci dentro la sua metafora e mai lingua poteva essere più pertinente», al à scrit Pierluigi Cappello, inte prefazion al libri “Manuâl critic pal ort. L’art da la jeche” vignût fûr tal 2008 pe cjase editore Forum, che dentri de Primevere si cjatarà ancje voltât par talian. Di chest libri cun protagonist l’ort, metafore de vite e de cognossince, crosere jenfri i cuatri elements e i cinc sens, al confin jenfri nature e culture, tal 2010 al è nassût ancje il spetacul teatrâl “L’ort”, pe regjie di Elvio Scruzzi, cu lis musichis
origjinâls di Cristina Mauro e la presince tal palc di Sebastiano Zorza ed Ermes Ghirardini. Spetacul riproponût ai 8 di Fevrâr di chest an a Sedean: in cheste ocasion il fondadôr dai Mitili Flk al à presentât il gnûf cd omonim (siei i tescj), insiemit cun Cristina, storiche vôs dai Flk, Ermes aes percussions e Sebastiano ae fisarmoniche. Sedis tocs, par metât leturis poetichis cu la vôs di Montello, colone sonore dal spetacul teatrâl e buine par scoltâle ancje jù dal palc. In plui, cul plasê di viodi riunît un toc dai Flk, intant che o spietìn un gnûf lavôr dal grup, e o sperìn di no spietâ inmò masse. «O vevi gust di completâ il percors creatîf tacât cul libri, lât indenant cul spetacul teatrâl e cumò coronât cul disc» al dîs Montello «o crôt che il completament creatîf al sedi impuartant e che tropis voltis no si fâs cu lis robis par furlan, che a vegnin lassadis lâ al lôr destin. La musiche e la peraule in teatri a completin la espression artistiche dal ort». Anzi, Ort cu la O maiuscule. «L’Ort ti met in relazion cu la vite vere, al è un patrimoni di esperiencis che ti permet di vivi miôr, al è terapeutic, ancje se no tu sês malât, ti jude a relazionâti, nol è fin a se stes, al è dinamic, ti met in contat cu lis stagjons: al è un teatri. E al è sacri. Nol è puest miôr dulà viodi sot i tiei voi la fusion jenfri la vite e la muart. Par chest o dîs che l’Ort al à la O maiuscule». L’Ort come fat culturâl, duncje, ma ancje economic: «Prin o dopo si rivarà a convincisi che l’Ort vuê al è une pussibilitât lavorative concrete. In Friûl o produsìn il 25% di ce che o mangjìn, al è marcjât. I comuns a àn di sburtâ la int ae pussibilitât de tiere, lâ incuintri aes esigjencis dai zovins cun cooperativis. L’Ort e je une font di sorevivince. In cheste civiltât industriâl che e sta finint, al covente tornâ in campagne». Stefano Montello dut chest lu met in pratiche di 30 agns e cumò lu fâs ancje cu la Fatorie Sociâl Volpares intal comun di Palaçûl. Culì, cui prodots dal ort al è daûr a meti adun un progjet di lezions di cusine, insiemit cul chef Germano Pontoni, president de Unione Cuochi del Friuli – Venezia Giulia. «Cuntun cicli di lezions e une fieste la ultime domenie dal mês, di Avrîl a Setembar, o volìn fâ viodi la trasformazion des verduris in ce che o mangjìn, dal cjamp al sformât di verzis ben lavorât cul Montâs. Lis personis che a lavorin achì a puedin sintî il leam jenfri campagne e cusine, ma lis lezions a saran viertis a ducj». Par trasformâ e par cognossi i prodots dai cjamps, par fâ esercizi di vite. «Par fâ l’Ort» al dîs Stefano «bisugne praticâ la libertât, la curiositât, la costance, la dedizion, la fuarce, la ligrie, jessi inocents».❚
Natascia Gargano
MUSICHE. Stefano Montello al fâs l’ort intun cd............
«Jo o soi dome un che al fâs l’ort. O semeni, o cjali, o curi e o racuei. No ai mai fat altri inte vite. Ma cuant che o fâs chestis cuatri azions, jo no fâs, jo o costruìs. E o soi il paron di me stes. O soi fintremai un poete, essenziâl come un poete». Stefano Montello, contadin e musicist, un poete al è pardabon. «Montello ha scelto il friulano per accompagnarci dentro la sua metafora e mai lingua poteva essere più pertinente», al à scrit Pierluigi Cappello, inte prefazion al libri “Manuâl critic pal ort. L’art da la jeche” vignût fûr tal 2008 pe cjase editore Forum, che dentri de Primevere si cjatarà ancje voltât par talian. Di chest libri cun protagonist l’ort, metafore de vite e de cognossince, crosere jenfri i cuatri elements e i cinc sens, al confin jenfri nature e culture, tal 2010 al è nassût ancje il spetacul teatrâl “L’ort”, pe regjie di Elvio Scruzzi, cu lis musichis


c: text/html

text:
Achal Prabhala
Achal Prabhala al è un scritôr, ativiste e investigatôr indian. Viv attualment a Bangalore, Karnataka. Al è cognossût soredût pe il so lavôr sore i dirits da proprietât inteletuâl de medisine e de cognossince. Al è membri dal consei d'aministrazion dal Centri pe Internet e la Societât (in inglês: Centre for Internet and Society) e ancje dal Advisory Board de Fondazion Wikimedia.
Bibliografie[cambie | modifiche il codiç]
- Access to knowledge in Africa (2010) cu C. Armstrong, J. De Beer, D. Kawooya e T. Schonwetter.
- The best of Quest (2011) cu Laeeq Futehally e Arshia Sattar.
- Civil Lines 6 (2011) cu Mukul Kesavan e Kai Friese.

robotstxt: allowed

filter: keep


text:
Tra il public dal teatron no si podeve no viodi la cjavelade riçote dal cjantant dai Carnicats, Dek ill Ceesa (a la anagrafe Andrea De Candido). Il so grup che al fâs rap par cjargnel (e cumò ancje par talian) al jere, duncje, tra i spetadôrs. Un di chei «che no si sintin rapresentâts dal Festival da la cjançon furlane»?
«No, no vin partecipât parcè che jo o jeri impegnât cun cualchi esam in universitât – nus spieghe Dek – e alore no vevi il timp just par scrivi un toc». Ancje se, Andrea, al fâs ancje une altre riflession: «Mi domandi parcè chè chest Festival al à vut ducj chescj finanziaments da lis istituzions e invezit – al va indilunc – manifestazions come il «Premi furlan» a restin simpri tal cidinôr?».
I Carnicats, di fat, a àn vinçût tal 2006 chest Premi che al è inmaneât di Radio Onde Furlane e che ur à dât la pussibilitât di publicâ il lôr prin cd Rap par cjargnel. Dut câs la serade, al Giovanni da Udine, i à plasût «La mê cjançon preferide e jere chê di Elsa Martin – al siere Dek – e in veretât il vôt dal public mi à smaraveât».
Valentina Pagani
LA INTERVISTE. Biele serade, ma…............
Tra il public dal teatron no si podeve no viodi la cjavelade riçote dal cjantant dai Carnicats, Dek ill Ceesa (a la anagrafe Andrea De Candido). Il so grup che al fâs rap par cjargnel (e cumò ancje par talian) al jere, duncje, tra i spetadôrs. Un di chei «che no si sintin rapresentâts dal Festival da la cjançon furlane»?


text:
Atimis
Nomenât pe prime volte tal 1106: "castrum jacet [...] ad locum qui dicitur Attems", il cjistiel disore al fo prin dai marchês di Moosburg, po di Bertolt vescul di Salisburc che daspò lu regalà ae gnece Matilde e a Volrì, marchês di Toscane. Tal 1170 il cjistiel al passà, cun chel di Partistagn li dongje, al patriarcje di Aquilee Vodalrì di Treffen. Daspò, chel al assegnà il feut ai fedêi vassai Arpon e Indrì, primarûi dai doi rams dai Attems. Fra il 1250 e il 1260 al fo fat sù il cjistiel disot e tal 1275, par man di Raimont Torian, al fo infeudât Artinît di Attems che però lu butà jù tal 1294. Tal 1377 i Attems a risultin di gnûf parons di ducj i doi i cjistiei, che si viôt che alore a vevin di jessi stâts tornâts a fâ sù. Daspò dal 1485, lis dôs fuartecis, bandonadis, a lerin al mancul vadì ancje par colpe des scorsizadis dai Uscocs. La distruzion definitive e fo tal 1511 a cause dal taramot. Ai rescj dal cjistiel disore (te fotografie) ur disin vuê “cjiscjeluts”. Di ricuart dal cjistiel disot, a son restâts i tocs dal antîc torat.


text:
Par amôr di Sion20 di Zenâr 2007
E je une des tantis perlis dal libri di Isaie. Il profete si riferis a la gnove Sion, dute di fâ sù cu la gracie di Diu e cu la colaborazion e coresponsabilitât dal om. Di li la passion che e sburte il grant profete a berlâ e a cirî ogni strade e ogni mieç par rivâ in puart cuntun progjet cussì ambiziôs. Par amôr di Sion no tasarai e par amôr di Gjerusalem no mi darai pâs fin che la justizie no crichi tanche lalbe e la sô salvece no lusi tanche une torce (Is 62, 1). Peraulis cussì splendidis e incoradis no podevin no fâ vignî la gole a tancj oms, sore dut di glesie, di doprâlis come cjaveç di un document impuartant. Lu àn fat gardenâi, vescui, predis, ancje chi di nô. A son peraulis tremendis e impegnativis, che a van pesadis une par une.
Partìn di chel no tasê, di chel scugnî fevelâ, di chel imperatîf morâl di alçâ la vôs pe denunce di ce che nol va e pe proclamazion dai principis juscj. La glesie interie, tes sôs struturis di ogni ordin e grât, in alt e in bas, no à altre justificazion e mission che di no tasê, di fâsi cussience universâl. Ma par podê berlâ, par no jessi obleade a tasê e à une sole strade obleade: jessi libare. E par jessi libare e à une sole strade obleade: jessi puare. Une glesie fuarte, potente, temude e rispietade no rive a sintî il berli dal puar, il gemit dal presonîr, il jesolâ de vitime. Parcè che i mûrs dal so palaç a son masse pençs e lis stanzis dai siei ufizis masse altis e distantis par sintî i dolôrs de strade e de vite. Al massim e po fâ documents astrats, che no le metin in crisi jê e ancjemò mancul i distinataris dai proclamis e autôrs de injustizie e che di sigûr no zovin a di chei che a varessin di jessi i prins beneficiaris, vadì i ultins di chest mont. Se ancje e rive a sintî il berli, no po berlâ masse parcè che e je tignude di voli e ricatade di un continuo di chei che le frecuentin e le slissin, che i ricuardin, se e ves di dismenteâsi, i dovês di coretece, di buine armonie e di agrât tai confronts di chel podê che le trate cun tante gjenerositât. In concret, si puedie dî mâl de vuere cuant che si à i capelans e i vescui militârs? Il concordât al po jessi un ben par certs aspiets, ma a ce presit?
Il no tasê, il no dâsi pâs al po jessi verbâl e scrit ma al po jessi ancje morâl, di testemoneance. Al vâl di plui e al è capît di plui. Il vescul di Varsavie, Stanislaw Wielgus, al à scugnût dâ lis dimissions di primât polac la stesse dì che al cjapave posses de sô diocesi, cun grant scandul e turbament de int. Al veve acetade la colaborazion cui comuniscj par podê lâ a studiâ in Gjermanie e preparâsi miôr a la sô mission. No varessial vude une preparazion plui fuarte e cristiane restant a cjase e magari lant i preson par amôr di Crist e dal so popul? Pari Jerzy Popieluzsko, cu lis sôs messis pe patrie e cu la sô fin orende, torturât, incjavretât e butât muribont te Vistole, no aial berlât di plui, seben che al veve la bocje stropade? Il berli plui grant dal cristian al ven de sô vite e no de sô bocje.
Il profete al dîs che no si dà pâs pal ben di Sion e di Gjerusalem. Tant a dî che la robe plui impuartante, essenziâl e inrinunciabil, al è chest amôr pe int e pe tiere. Un amôr cence condizionaments e cence ripensaments. Domandìn il regâl e la gracie di une glesie che no à altre passion, mission, preocupazion, manìe che il ben matereâl e spirtuâl dal om, disponude ancje a murî par lui. Une glesie che no si sint indispensabil ma dome sierve inutil tes mans e tai progjets di Diu.


text:
Il premi S. Simon numar trentecinc al è stât assegnât. Cheste la prime buine gnove che o vin vude martars ai 28 di otubar, li de biblioteche civiche di Codroip. A vinci al è stât Tarcisio Mizzau, cu la opare ‘Speriments di perfezion’.
E no je la sole buine gnove. Rispiet al àn passât, che il premi nol jere stât assegnât, chest an a son stâts ben sedis di lôr a partecipâ. E, in plui di chê che e à vint, a son stadis segnaladis altris cuatri oparis (di Roberto Meroi, Adriano Nascimbeni, Raffaele Serafini e Juncker Florian).
Ma ancje la atmosfere e jere dal dut diferente. L’an passât al pareve di sedi a scuele devant di professôrs ruspiôs che a vevin metudis su lis moschetis, ducj cul dêt pontât e cul lapis blu menaçôs in man. E passave la voie di metisi a scrivi! Chest an i tons a jerin une vore plui calms e o crôt che i partecipants, ducj, ancje chei che no son stâts segnalâts, a vedin vude un pocje di sodisfazion e di gratificazion. Che no je robe di pôc cont.
Ducj a àn fevelât par furlan: il sindic, il president de provincie, il segretari dal premi, il president de Filologjiche, il conseîr regjonâl e ducj i premiâts. Uniche parentesi taliane la leture di un ricuart di Franco Marchetta (la serade e jere dute inmaneade sot il segn dal scritôr mancjât inte primavere stade, cussì come che chê dal an passât e jere intal segn di Amedeo Giacomini), scrit di Giorgio De Tina (ma let dal president de juirie Carlo Tolazzi). Interessante une considerazion fate di Gotart Mitri: oltri che di scritôrs, la lenghe furlane e à dibisugne di letôrs: di chi la impuartance dai cors di lenghe imbastîts de Filologjiche.
No vint let nissune des oparis presentadis, naturalmentri nissun judizi su la cualitât des voris (o prometìn une recension dal libri di Mizzau intun dai mês che a vegnin). Ma al è un fat che, intal ultin an, a son stadis scritis par furlan, almancul cinc oparis degnis di atenzion. No son pocjis.
Ma, salacor, la robe plui biele che e je stade dite e je che lis voris presentadis, chei de jurie lis àn letis cun plasê. E che il premi lu varès mertât plui di cualchidun. Alore al ven di domandâsi se no sedi vere che lis polemichis a zovin, a sticin, a rapresentin une sfide e, in fin dai fats, a constituissin l’ostacul che magari si varès voie di evitâlu, ma che invezit, se si lu fronte, al da la sodisfazion di vê fat un pas impuartant.
Salacor, ancjemò, e coventave propit une inovazion dal premi; e lis novitâts no son mancjadis: la viertidure a lis racueltis di contis (vot su sedis presentadis, une e je stade segnalade), il ‘reading’ (ancje se nol somee che al vedi vût un grant sucès, par chest an) e il fat di rindi disponibil il libri al moment stes de premiazion.
Intes sôs trentecinc edizions, il S. Simon nol è stât assegnât cinc voltis. A son stâts premiâts vincjesîs autôrs (cualchidun plui di une volte) e trentesiet oparis (no dutis di narative). Nol somee propit che a sedin numars di dispreseâ.
Franco Marchetta al varès vût gust a viodi i risultâts di cheste edizion dal premi. Lui che al veve metût jù il progjet di un rilanç e che al veve simpri sburtât par un rignuviment de culture furlane, che al passàs ancje par un rignuviment de lenghe. La buine gnove di chest S. Simon e je che la lenghe e la culture furlane a son vivis. Lu savevin ancje l’an passât, cumò o vin une conferme. ❚
Laurin Zuan Nardin
A Tarcisio Mizzau il S. Simon trentecinchesime edizion............
Il premi S. Simon numar trentecinc al è stât assegnât. Cheste la prime buine gnove che o vin vude martars ai 28 di otubar, li de biblioteche civiche di Codroip. A vinci al è stât Tarcisio Mizzau, cu la opare ‘Speriments di perfezion’.


text:
Servizis: Cors di lenghe furlane
I cors che la Serling e met a disposizion a son:
1. Cors Base par Forescj
2. Cors di False Base
3. Cors di Alfabetizazion
4. Cors di Grafie
5. Cors di Scriture Creative
6. Cors par Operadōrs Linguistics
7. Cors di Traduzion
8. Conferencis e ciclis di conferencis
I cors 2, 3, 4 e 6 si puedin cumbinā cun percors didatics specifics par cjamp di interčs daūr dal comitent (aministrazion publiche di dimension piēule, medie o grande, aziende di servizis sanitaris, scuele e v.i.) par che i arlźfs a cjapin sł une cierte competence intun setōr par ce che al tocje il vocabolari e la scriture di tescj.
Cors di alfabetizazion
Cors par personis che a ąn za une cierte competence te lenghe furlane fevelade e che a vuelin imparā a lei e a scrivi.
Obietīfs dal cors:
capī lis regulis de grafie uficiāl de lenghe furlane
imparā lis carateristichis gramaticāls de lenghe furlane di riferiment
imparā a lei tescj avonde luncs e complčs
imparā a scrivi tescj, ancje complčs, o a scrivi tescj detāts cuntun nivel di coretece suficient
imparā a ricognossi un test scrit in grafie uficiāl di un scrit intune altre grafie
cjatā i erōrs plui seris intun test e coreziju
Oris di lezion conseadis: 30
Timp di lezion conseāt: 1 ore e mieze
Cors di base par Forescj
Cors par personis no furlanis, ancje imigrāts no di prime lenghe taliane.
Obietīfs dal cors:
svicināsi aes struturis de lenghe furlane fevelade
imparā a capī discors sempliēs e ordenāts
imparā a doprā peraulis singulis e espressions semplicis
imparā a dī frasis curtis che a permetin un dialic elementār
imparā a ricognossi i elements di base de lenghe scrite
imparā a lei tescj sempliēs
imparā a scrivi peraulis e espressions semplicis o frasis curtis
Oris di lezion conseadis: 30
Timp di lezion conseāt: 1 ore e mieze
Cors di false base
Cors par personis che no son usadis a doprā la lenghe furlane, ma che a ąn za un contat e che pal solit le capissin avonde ben.
Obietīfs dal Cors:
slargjā il vocabolari
imparā a capī ancje discors complčs o di argoments no cognossūts
passā de competence orāl passive a chź ative
imparā a ricognossi i elements di base de lenghe scrite
imparā a lei tescj avonde luncs
imparā a scrivi tescj sempliēs
Oris di lezion conseadis: 30
Timp di lezion conseāt: 1 ore e mieze
Cors di grafie
Cors par personis che a ąn za une buine cognossince de lenghe fevelade e e des carateristichis gramaticāls di fonde de lenghe furlane di riferiment, che a vuelin imparā a scrivi cun coretece.
Obietīfs dal cors:
capī in detai lis regulis de grafie uficiāl de lenghe furlane
imparā a meti in vore lis regulis di grafie ancje in tescj complčs
doprā imprescj tant che dizionaris di cjarte e eletronics e coretōr ortografic
ricognossi tescj scrits in altris grafiis, cjatā i erōrs ortografics e coreziju
Oris di lezion conseadis: 20
Timp di lezion conseāt: 1 ore
Cors par operadōrs linguistics
Cors par operadōrs linguistics cun competencis specifichis in lenghe furlane, pal solit cumbināt cul cors di grafie.
Obietīfs dal cors:
imparā i caratars di fonde di diferenziazion tra lis diviersis varietāts furlanis
imparā a scrivi tescj corets pal aspiet ortografic
imparā a scrivi tescj avonde corets pal aspiet sintatic e stilistic
imparā nozions di fonde di planificazion linguistiche
imparā i elements di fonde de legjislazion di tutele des lenghis minoritariis
Oris di lezion conseadis: 40
Timp di lezion conseāt: 2 oris
Cors di scriture creative
Cors par personis che a ąn za une une cierte cognossince de lenghe fevelade e scrite, che a ąn za frecuentāt altris cors e che a vuelin cjatā une ocasion di scrivi par furlan.
Obietīfs dal cors:
analizā e capī diviers gjenars di produzion scrite
slargjā il vocabolari
sfrancjā la pratiche de scriture e de grafie par furlan
scrivi tescj di diviers gjenars leteraris
Oris di lezion conseadis: 20
Timp di lezion conseāt: 1 ore e mieze
Cors di traduzion
Cors di svicinament ae pratiche de traduzion.
Obietīfs dal cors:
presentazion des problematichis teorichis de traduzion
analisi e pratiche de traduzion di tescj leteraris
analisi e pratiche de traduzion di tescj tecnics specialistics
analisi e pratiche de traduzion di tescj tecnics divulgatīfs
analisi e pratiche de traduzion di tescj di comunicazion
analisi e pratiche de traduzion di tescj tecnics specialistics
analisi de cualitāt linguistiche e revision
Oris di lezion conseadis: 40
Timp di lezion conseāt: 2 oris
Dizionari ortografic Furlan. Plui di 38.000 lemis dal talian al furlan e dal furlan al talian. Grafie uficiāl e lenghe furlane di riferiment. Comprilu ca di noaltris!
Cors di grafie furlane. Une formulazion clare e sintetiche des regulis di grafie uficiāl de lenghe furlane, cun esercizis e soluzions e un cd par i detāts. Comprilu ca di noaltris!
email: info@serling.org
tel. / fax : +39 0432 649131
p.i. 02203350307


text:
Le marilenghe e pues deventâ il segret dal sucès di un prodot.
I prins a capîlu a colp a son stâts chei dal FAF, i Fantats Furlans.
No crodêso? Chest moviment di zovins pal Friûl, nassût 13 agns fa par tirâ dongje lis gnovis gjenerazion ae lenghe furlane, di un mesut in ca al à inmaneât une iniziative di sucès: il zucar furlan.
IDEE DI SUCÈS_ La idee e je facile e e conferme che la marilenghe e pues jessi armoniose e, massime, une otime propagande. “Di une vore di timp – nus conte Luche Gervasio dal FAF – o vevin capît che lis bustutis di zucar che si cjatin tal bar a son un mieç di comunicazion di no butâ vie. Il bar al è un lûc di agregazion impuartant e, ben o mâl, une bustute di zucar ti capite in man”. Cjatât il supuart, e mancjave però inmò la idee juste. “Une zornade, pensant aes maiutis de Friûlpoint, o vin vude la pensade: parcè no doprâ propit lis frasis e vê lis “nestris” bustutis di zucar?” E je nassude cussì la colaborazion cu la Friûlpoint che e à permetût di doprâ la maiute “Cemût sêstu vuê?” dant il vie a cheste operazion tant golose.
“FUMADIS” INTUN MÊS_ “O vin contatât la dite Scarbolo par fâ un bancâl di cheste bustutis speciâls. E veve di sei dome une robe curiose e particolâr: intun mês, ator no si int cjatave plui nancje une”. Tant par vê une idee dal sucès, al baste pensâ che une bustute e à dentri 5 grams di zucar e che lis scjatulis a jerin 84, par un totâl di 720 chilos! “La robe plui biele e incredibile e je che il FAF al à pensât dome ae idee, la distribuzion e je lade vie pai canâi tradizionâi, permetint aes bustutis di rivâ ancje dulà che par nô al sarès stât impussibil”. Il zucar par furlan al à cussì tocjât i bars di dut il Friûl e si à stramudât intun marimoment in manie ancje pai colezioniscj, stant che a son vincj imagjinis divertentis e diferentis. “Par nô al è stât un grant sucès – nus confesse Luche – ma ancje pe aziende che e je restade une vore contente e che e à domandât di tornâ a fâlis, ma cheste volte dal dut a spesis lôr”. Insome, dopo i adesîf “tirait” e “sburtait”, e il “tapetut par il to maus”, il FAF al à metût a segn un altri sucès, in barbe a cui che al dîs che la marilenghe no jude a vendi.
Tiziano Gualtieri
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +


text:
Al va creât dut un indot ator des ciclabilis,
un setôr in cressite a dôs cifris in Europe
Ator de ciclovie Alp Adria nol è il desert, ma dal sigûr tantis carencis e chest al limite l’impat economic sul Friûl dal cicloturisim, un dai comparts in plui grande cressite in Europe. Luca Mastropasqua, president regjonâl de Fiab (Federazion taliane ambient e biciclete) al è categoric e al bute aes autoritâts un apel fuart par acelerâ l’impegn.
«Cuant che si fevele di cicloturisim bisugne meti dongje trê aspiets – al sclarìs Mastropasqua -: lis infrastruturis ciclabilis, i servizis dilunc dal percors e la comunicazion. Se al mancje dome un di chescj elements, il cicloturisim nol partìs».
Tachìn des infrastruturis: «No si fevele sôl che di percors ciclabii – al splee Mastropasqua -, ma ancje di stradis a trafic bas o dut câs siguris e comudis pai cicliscj. In Friûl- Vignesie Julie une leç regjonâl e à istituît ben 10 agns indaûr la rêt ReCIR, che il so grât di realizazion al è, però, une vore bas. La part plui indenant e je la ciclovie Alpe Adria, di Cocau a Grau, la dorsâl de nestre regjon za fate pal 85 par cent. Al è un dai percors plui desiderâts dai turiscj todescs, tant che al risulte di une investigazion de Fiab todescje dal an passât che lu met al cuart puest in Europe. E in Gjermanie il cicloturisim al è un fenomen di masse che al môf 12 miliarts di euros l’an, a pet di un totâl european di 44 miliarts e ai 2,5 de Italie».
Parcè chest percors atraial cussì tant? «Pôcs itineraris cicloturistics a partissin de mont e a rivin al mâr – al evidenzie il president de Fiab regjonâl -. Pocjissims a cjapin dentri ambients cussì diviers e varis tant che la ciclovie Alpe Adria, cussì siore di atrativis paisagjistichis e culturâls».
Il secont itinerari par impuartance de rêt dal Friûl-Vignesie Julie al varès di jessi chel adriatic, «che magari cussì no al è tant indaûr – al sotlinee Mastropasqua – se escludìn il trat Monfalcon-Grau. A son stâts za stanziâts 16 milions di euros intal ambit di un acuardi tra Friûl- Vignesie Julie e Venit, ma ancjemò i risultâts no si viodin sul teritori. La rêt intal complès no passe il 40 par cent dal completament».
E dal pont di viste dai servizis? «I elements di base a son l’acet e la intermodalitât – al sclarìs Mastropasqua -. Il cicloturist al à bisugn di un jet comut (la etât medie e je tra i 50 e i 70 agns) e di un ricovar pal so mieç a dôs ruedis, cun cualchi imprest par comedâ alc, e covente une buine gulizion di matine e a un cost acetabil. Intal ambit dal acet si sta creant in Friûl une rêt di bed&breakfast dongje des pistis ciclabilis, ma a restin diviersis zonis di cuvierzi. Ancje su la intermodalitât al è tant di fâ, se si esclût il tren Micotra di Clanfurt a Triest».
Infin la comunicazion. «Il cicloturist che al ven in Friûl al cjate cun dificoltât informazions sul percors, ancje sul sît di PromoTurismoFVG. Sui sîts istituzionâi di tantis regjons europeanis al è pussibil scjariâ il segn gps dai percors, ma ca di nô nol è ancjemò. A son i sîts austriacs a dâ lis informazions miôr e plui detaiadis su lis cicloviis in Friûl. Al è dut un indot ator dal cicloturisim che chi di nô al à ancjemò di svilupâsi. Un turist normâl al spint in medie 60 euros in dì, un cicloturist al spint 70. Bisugne svilupâ une ufierte che e fasi massimizâ chest dât pal nestri teritori».
In sumis, un belanç in ombrelûs. «La Regjon e somee convinçude a invistî intal cicloturisim – al siere Mastropasqua – che al è un dai pôcs comparts economics che al cres ancjemò a dôs cifris e al destagjonalize il turisim, lant indenant di Fevrâr a Otubar. Ma al è ancjemò tant ce fâ».❚
Roberto Pensa


text:
O cognòs aromai di tant timp Fabbro, prime tant che sindic di Palaçûl, po dopo tant che president de ARLeF e cumò come unic esponent dal Pd che si declari autonomist. No rivi ancjemò a cunvincilu de necessitât di un partît furlan, che nol vedi di jessi sotan di une organizazion politiche taliane. Timp al timp, ma cheste premesse par dî che nol covente jessi dacuardi par mantignî un rispiet par posizions ancje diviersis.
Rispiet alore prin di dut, chel che il sindic di Pordenon Bolzonello nol à dimostrât cuntun nestri gjornalist che di tancj dîs al veve domandât di podêlu intervistâ pe Patrie.
Cuntune pofardie pardabon fastidiose, no nus à degnâts di une rispueste, metint in dificoltât ancje la sô segretarie che i visave l’impegn.
Cun scletece: secont me, Bolzonello al à vude pôre di rispuindi su cuestions che a rivuardin il Friûl e il furlan te sô citât e provincie. Forsit, al varès di dânus une rispueste de cancelazion de marilenghe tal so comun, de sô ostilitât declarade viers ogni alc che al savedi di furlan.
Un dai tancj dal centri çampe che invezit di rispuindi e di declarâsi magari contrari, a sbrissin vie tant che bilitis, pensant che il stâ platâts al sedi miôr di une discussion sclete.
A è il destin di une classe di sorestants a Pordenon e a Gurize in particolâr, che a fuarce di no inschiriâsi e fâ fente di jessi superiôrs a “beghis di cjampanîl”, e finirà drete te vuate di Vignesie e di Triest: copade e sparniçade, cence sperancis.
Ma si viôt che i va ben cussì, e nancje cent Fabbro a rivaran a fâur cambiâ strade.
Il Diretôr
ATUALITÂT – Chei che a scjampin............
O cognòs aromai di tant timp Fabbro, prime tant che sindic di Palaçûl, po dopo tant che president de ARLeF e cumò come unic esponent dal Pd che si declari autonomist. No rivi ancjemò a cunvincilu de necessitât di un partît furlan, che nol vedi di jessi sotan di une organizazion politiche taliane. Timp al timp, ma cheste premesse par dî che nol covente jessi dacuardi par mantignî un rispiet par posizions ancje diviersis.


text:
Al cres e si insiore di tecnologjie il laboratori “Legno Lab 4.0” inviât alì dal “Isis Fermo-Solari” di Tumieç. L’istitût scolastic cjargnel al à podût comprâ une “Tenotatrice-mortasatrice CNC”, o ben une machine tenonadore e di incàs che e permetarà di inzornâ inmò di plui lis ativitâts didatichis tal setôr dal len e di trasmeti ai students lis competencis sul flus di lavorazion automatizât, che si zontin a chês acuisidis midiant dal studi des lavorazions artesanâls tradizionâls. L’invistiment al è stât pussibil in graciis dal contribût de Fondazione Friuli, de Regjon cul Fonts Sociâl European, e cu la poie di Confindustrie Udin, adun cul lis organizazions teritoriâls di Cgil, Cisl e Uil midiant dal font “Solidarietà Montagna”. L’invistiment al è stât puartât indenant dopo di une atente analisi dal procès produtîf in colaborazion cu lis aziendis dal teritori.
◆ La “Tenotatrice-mortasatrice CNC” e je un machinari che al è dedicât ae realizazion di lavorazions di componentis in len pe fabricazion di antinis, elements di cjadreis, e plui in gjenerâl di furniduris. Il laboratori “Legno Lab 4.0” al è stât inviât alì dal istitût “Isis Fermo-Solari” intl scolastic 2017/2018 cuntun prin centri di lavôr CNC acuisît in comodât. Di chê volte, la scuele cjargnele si è impegnade a cjatâ fûr gnûfs fonts di invistî e tal zîr di pôcs agns al è deventât un laboratori di marangon dal futûr, cul acuist di une see circolâr programabile, e une toupie (une specie di fresadore verticâl) programabile a arbul inclinabil. Il laboratori al è stât pensât e progjetât cuntune linie di produzion complete che e permeti ai students dal setôr dal len di sperimentâ in maniere concrete lis fasis di lavorazion di un procès complet, de programazion a computer ae prototipazion e realizazion in machine. La idee di fonde dal laboratori e je chê di ricreâ, midiant dal acuist di machinaris industriâi, lis cundizions lavorativis che i arlêfs dal Fermo-Solari a cjataran tes aziendis dal setôr une volte jentrâts tal mont dal lavôr. ❚
Si insiorin i laboratoris dal “Solari”Piero Cargnelutti
Al cres e si insiore di tecnologjie il laboratori “Legno Lab 4.0” inviât alì dal “Isis Fermo-Solari” di Tumieç. L’istitût scolastic cjargnel al à podût comprâ une “Tenotatrice-mortasatrice CNC”, o ben une machine tenonadore e di incàs che e permetarà di inzornâ inmò di plui lis ativitâts didatichis tal setôr dal len e di trasmeti ai students lis competencis sul flus di lavorazion automatizât, che si zontin a chês acuisidis midiant dal studi des lavorazions artesanâls tradizionâls. L’invistiment al è stât pussibil in graciis dal contribût de Fondazione Friuli, de Regjon cul Fonts Sociâl European, e cu la poie di Confindustrie Udin, adun cul lis organizazions teritoriâls di Cgil, Cisl e Uil midiant dal font “Solidarietà Montagna”. L’invistiment al è stât puartât indenant dopo di une atente analisi dal procès produtîf in colaborazion cu lis aziendis dal teritori.


text:
Quint Fabi Massim
Quint Fabi Massim dit Cunctator, "Cencenadôr" (275 p. di C. – 203 p. di C.) al è stât un politic e gjenerâl roman. Patrizi de Gens Fabie, al à cuviert par cinc voltis (233 p. di C., 228 p. di C., 215 p. di C., 214 p. di C. e 209 p. di C.) la cjarie di consul, deventant ancje ditatôr. Al jere il nevôt di Quint Fabi Massim Gurgjite e bisnevôt di Quint Fabi Massim Rulian. Probabilmentri al partecipe ae Prime vuere puniche ancje se no si sa di sôs impresis. Finide la vuere, al à une cariere politiche svelte. Intal 233 p. di C. al trionfe sui Ligurs e intal 232 p. di C. si opon aes leçs agrariis dal tribun de pelbe Gai Flamini. Al ven elet dôs voltis consul e censôr. Intal 218 p. di C. al fâs part de ambassade mandade a Cartagjin par domandâ reson de agression a Sagunto, che al è stât cause de Seconde vuere puniche. Daûr de disfate romane inte bataie dal Lât Trasimen, al ven elet ditatôr; dilunc dal so mandât al à pontât a fruiâ un pôc par volte lis fuarcis di Anibal cuntune tatiche di vuerilie, cjapant cussì il sorenon di Cencenadôr. Cundut dal otigniment finâl dai obietîfs, cheste linie politiche e militâr lu à fat deventâ impopolâr e al à cjatât la oposizion fuarte di Marc Minuci Ruf, che nol pierdeve ocasion par strumentalizâ il discontent popolâr e stigmatizâ la tatiche "paurose" dal gjenerâl roman. Il Senât, duncje, nol à confermât i podês ditatoriâi a Fabi Massim e al à sielzût une tatiche plui agressive che e à puartât i Romans ae bataie di Cannas e ae disfate. Intal 209 p. di Quint Fabi Massim al à riconcuistât Tarant, fuartece di Anibal, e si à dimostrât simpri contrari al trasferiment de vuere Afriche, oponintsi a Publi Corneli Sipion. Al è stât pari adotîf di Luci Emili Pauli Macedonic.


text:
A jerin regulis no scritis, che a jerin cence struments certificâts pai controi e che no podevin garantî prin i risultâts, ma ur permetevin ai "zovins di buteghe" di imparâ la cualitât plui impuartante: la braùre di jessi i autôrs di un lavôr preseât.
Cuant che o vin començât a studiâ il Sisteme Cualitât o Cualitât Totâl no podevin fâ di mancul di viodi che al jere simil al principi di "fâ a buine regule" che i nestris Paris nus àn lassât e duncje o vin fat bon il concet di "fâ simpri tal miôr mût" cul obietîf di fâ simpri inmò miôr. Si sa che si rive a une regolaritât dai risultâts dome cun proceduris, controi, misurazions e normis, ven a stai regulis, scritis. Si sa ancje che par garantî il client si à di fâ normis che a sedin acetadis.
VISION - Packaging cal trasmet ogni detai dal prodot contignût, cuntune sodisfazion plene ancje sensoriâl, dal Client finâl. Noaltris dal Scatolificio Udinese o sin sigûrs che “Jessi une Aziende” al vueli dî lavorâ cun trasparence e cun etiche tant dentri de aziende che tai confronts di dutis lis componentis difûr, cun rispiet pal ambient e ricercje continue dal miorament dutun cui nestris Partners furnidôrs.
MISSION - Il nestri obietîf al è cjatâ simpri la soluzion juste ai dibisugns dal Client, savint ben che dome la passion pal nestri lavôr e la cognossince nus fasin sorpassâ simpri i risultâts che o sin za rivâts. Passion, entusiasim, adatabilitât, rispiet vicendevul, fiducie e sodisfazion a son i ingredients di fonde di ogni zornade di lavôr dal nestri grup.


text:
Paternitât di Diu e dolôr dal mont01 di Zenâr 2006
In chestis zornadis che si van scurtant e cun chest scûr di fûr che al riscje di invuluçâ ancje la nestre anime, il pinsîr al va di bessôl a la fin. No dome fin di un an, ma ancje fin de vite e fin dal mont. E a ce che al compagne e al fâs precipitâ chest fin, come il dolôr fisic e morâl e la muart. In chest contest pesant, che ti sburte a fâti lis domandis plui tremendis, al cjape simpri plui pît il pinsîr negatîf, chel de assurditât de vite, o dal cjastic dal vivi, e duncje il nichilisim. Tal sens che la vite no à nissun principi e nissun valôr e nissune sperance e nol esist nissun Diu che le governi cu la sô volontât e le riscati cu la sô provedence. Il dolôr dal mont al met in crisi no dome lom, ma ancje Diu. E al devente un scandul, une robe che ti fâs inçopedâ.
In chescj moments jo o cîr di impiâ lunic lusôr che mi puedi indreçâ e confuartâ, chel de peraule di Diu. O voi a cirî tal libri di Diu chês rispuestis che no cjati tai libris dai oms. E lis rispuestis che il libri mi dà no son dutis comprensibilis e logjichis ma o sai di podêmi fidâ, come il frut che si lasse menâ dal pari e da la mari ancje in lûcs che nol cognos e no i smechin.
Intal vanzeli di Zuan e je une pagjine straordenarie, chê de malatie, de muart e de resurezion di Lazar (Zn 11, 1-27). Lazar al è il fradi di Marte e di Marie. A vivevin a Betanie e Gjesù al jere di cjase li di lôr. A pene che Lazar si inmale, lis sûrs a mandin a dîi: Viôt, Signôr, che chel che tu i vuelis tant ben al è malât. No disin nancje il non, parcè che il rapuart al jere speciâl.
La domande che nô si fasìn e je banâl e tremende: Se tu i vuelis tant ben, parcè vuelistu o lassistu che si inmali e di un mâl cussì grant di puartâlu a la muart?. Cemût si rivial a conciliâ lamôr che Diu al à pal om e pal mont cul dolôr, cul mâl, cu la tristerie, cu lis injustiziis cha son tal mont? Sore dut cemût conciliâ o salvâ chest amôr denant dal scandul de muart? Cemût puedio dîi a une mari cul frut malât che Diu al è pari o a un chal piert une persone cjare che il Signôr nus vûl ben? Cemût rivìno a cumbinâ chest amôr cussì grant cu lis tragjediis cha son sucedudis e cha sucedin ogni dì inte storie? Al vûl fiât a fevelâ di amôr di Diu tai lager di Auschwitz o di Dachau o tai gulag di Stalin o tal maçalizi dal Ruande o dai Balcans o de Cambogje o tes esplosions di violence e tes distruzions dal Orient.
Une cuistion no scontade, une rispueste no facil, anzit umanamentri impussibil. Al semee che il mâl chal è tal mont al sedi la prove provade de inesistence o de indiference o de impotence di Diu. Epûr o sin clamâts, in ogni moment e situazion, a rispuindi al scandul dal mâl e de muart cul scandul de fede tal amôr di Diu. Un amôr difarent dal nestri, alternatîf, mistereôs, come che difarent, alternatîf e mistereôs al reste Diu. No sin clamâts a capî, ma a crodi, a fidâsi.
Acetìn alore la motivazion che Crist al dà de malatie mortâl di Lazar so amì e di dutis lis creaturis, cussientis e incussientis, che lui al è pari e redentôr: Cheste malatie no je pe muart, ma pe glorie di Diu, par che midiant di jê al sedi glorificât il Fî di Diu (v 4). Il dolôr e la muart, cha varessin di jessi la negazion di un Diu provident, a son la strade plui drete pe sô glorie e pe nestre glorificazion. E la crôs, che e varès di jessi la sconfite di Diu, e devente la sô vitorie. Scandul, misteri, meracul de fede!


text:
In Slovenie cuatri partîts di oposizion tal parlament di Lubiane a àn firmât un acuardi di colaborazion. Cul acuardi, i partîts Lista Marjana Šarca (Liste di Marjan Šarec), Socialni demokrati (Democratics sociâi), Levica (Çampe) e Stranka Alenke Bratušek (Partît di Alenka Bratušek) si impegnin a colaborâ, ancje par che che al tocje i contignûts e i programs. Ma soredut si impegnin – tal câs che a cjapin avonde vôts – a meti adun une coalizion di guvier daspò des elezion politichis de Primevere dal 2022. Daûr dal acuardi, il mandât par meti dongje il guvier al larà al president o coordenadôr dal partît che tra i cuatri al varà tirât dongje plui vôts.
◆ Te sô azion, la aleance e tignarà a ments dîs principis. Prime di dut e smicje a une maniere diferente di frontâ la pandemie di Covid-19, plui eficace e fondade sientifichementri; daspò a plui stât di dirit; a une plui fuarte indipendence di ents e mieçs di comunicazion publics, di organizazions no governativis e de societât civîl; ae bataie ae puaretât e aes disparitâts; a plui invistiments te sience e te culture, e ae fin dai invistiments cence sens tai armaments.
◆ Il president dal partît Lista Marjana Šarca, Marjan Šarec, al à dit che i cuatri partîts a àn bielzà dimostrât tant che oposizion di jessi bogns di colaborâ, ancje se a àn ideis diferentis.
◆ Daûr dal coordenadôr dal partît Levica, Luka Mesec, la aleance e smicje a infuartî il sisteme sanitari, cun plui solidarietât sociâl, disvilup sostignibil e tutele dal ambient, par une Slovenie europeane e fondade su cognossince e culture. La presidente dal partît Stranka Alenke Bratušek, Alenka Bratušek, e pense che il futûr al sarà cetant condizionât dal debit public. Ancje se ducj i cuatri i partîts si presentaran aes prossimis elezions ognidun cu lis sôs listis e cui siei programs, la presidente dai Socialni demokrati, Tanja Fajon, e fevele di un gnûf inizi, parcè che lis rivalitâts no judin nissun. La aleance e sarà vierte a chei partîts che a condividin i valôrs democratics.
◆ L’acuardi al ricuarde chel dal 2018. In chê volte chei cuatri partîts achì, insiemi cui partîts Demokraticˇna stranka upokojencev Slovenije (Partît democratic dai pensionâts di Slovenie) e Stranka modernega centra (Partît dal centri moderni) a vevin metût adun un guvier di minorance e concuardât une colaborazion cun Levica.
◆ In ducj i cuatri i partîts a pensin che il dirit di metisi adun par protestâ al segni un dirit costituzionâl fondamentâl. Lis protestis cuintri des decisions dal guvier di centridiestre di Janez Janša a son avonde frecuentis. Di bande sô, il president dal consei dai ministris, che al è ancje president dal partît principâl di centridiestre, Slovenska demokratska stranka (Partît democratic sloven), al à dit che al comentarà la gnove dal acuardi une volte che la aleance e sarà di gnûf lade in tocs. ❚
Cuatri partîts di oposizion par une colaborazion daspò des elezions dal 2022Luciano Lister
In Slovenie cuatri partîts di oposizion tal parlament di Lubiane a àn firmât un acuardi di colaborazion. Cul acuardi, i partîts Lista Marjana Šarca (Liste di Marjan Šarec), Socialni demokrati (Democratics sociâi), Levica (Çampe) e Stranka Alenke Bratušek (Partît di Alenka Bratušek) si impegnin a colaborâ, ancje par che che al tocje i contignûts e i programs. Ma soredut si impegnin – tal câs che a cjapin avonde vôts – a meti adun une coalizion di guvier daspò des elezion politichis de Primevere dal 2022. Daûr dal acuardi, il mandât par meti dongje il guvier al larà al president o coordenadôr dal partît che tra i cuatri al varà tirât dongje plui vôts.


text:
LA URNE A BOLZAN_In provincie di Bolzan la SVP (Südtiroler Volkspartei) e à vût la maiorance dai conseîrs elets, ven a dî 18 su 35, ma e à pierdût la maiorance assolude dai vôts, passant dal 55,6% dal 2003 al 48,1% di cumò. Il so candidât president, Luis Durnwalder, in carghe bielzà dal 1989, al larà cussì indenant a guviernâ inmò par une legjislature. La plui part dai vôts pierdûts de SVP a son passâts al partît de diestre sudtirolese Die Freiheitlichen (14,3% des preferencis) che si ricjate cun 5 conseîrs a front dai 2 che al veve otignût intal 2003. Il PdL, cul so 8,3% di vôts e cun 3 conseîrs, al è il prin tra i partîts talians. Cun doi elets parom si cjatin po il PD (6% dai vôts), i Verts – Listis Civichis (5,8%), e la Süd-Tiroler Freiheit (4,9%). Par completâ il cuadri dai elets si à, cuntun conseîr ognidun, la Union für Südtirol (2,3%), la Leghe Nord (2,1%) e Unitalia (1,9%), coalizion de estreme diestre taliane.
In Provincie di Bolzan e coreve ancje une liste ladine, ven a dî Ladins Dolomites, che no je lade plui innà dal 1,1% dai vôts e no à duncje rivât a jentrâ in Consei provinciâl. Dut câs, intes valadis ladinis e je rivade cuasi pardut disore dal 15%, cuntune ponte dal 27,6% a S. Martin.
LA URNE A TRENT_In Trentin, cun pôc mancul dal 57% des preferencis, al è stât confermât il president in scjadince Lorenzo Dellai (centri çampe). Il so aversari principâl, Sergio Divina (centri diestre), si è fermât invezit al 36,5% dai vôts. Di chei altris cuatri candidâts presidents, l’unic che al à passât il 2% al è stât Nerio Giovanazzi, che al veve la poie di dôs listis civichis. Dongje di lôr trê, in Consei, o cjatìn 8 conseîrs dal PD, 6 de UpT, 3 dal Partît Autonomist Trentin Tirolês, e un parom dai Verts, de liste Di Pietro e de Union Autonomiste Ladine (ducj de coalizion di centri çampe), e po 6 conseîrs de Leghe Nord, 5 dal PdL e un de liste civiche Divina (pal centri diestre). Rispiet aes elezions dal 2003 il centri diestre al cres un pôc, massime pal contribût de Leghe Nord (passade dal 6,12% al 14,07%), ma cence meti in discussion la presidence di Dellai.
Tra lis confermis di chestis elezions o vin chê di Luigi Chiocchetti, conseîr de Union Autonomiste Ladine. Chest colp, contrari dal 2003, a jerin dôs lis listis ladinis che si confrontavin: cun di fat, in plui de UAL (part de aleance di centri çampe) e jere ancje la liste Fassa, leade al centri diestre. La prime e à cjapât l’1,17% dai vôts e la seconde il 0,61%. Dentri de circoscrizion ladine, dut câs, i lôr risultâts a mostrin dute une altre dimension: 54,03% pe UAL e 26,63% par Fassa.
CARLI PUP
ATUALITÂT. Sud Tirôl e Trentin: tes provinciâls confermâts Durnwalder e Dellai............
LA URNE A BOLZAN_In provincie di Bolzan la SVP (Südtiroler Volkspartei) e à vût la maiorance dai conseîrs elets, ven a dî 18 su 35, ma e à pierdût la maiorance assolude dai vôts, passant dal 55,6% dal 2003 al 48,1% di cumò. Il so candidât president, Luis Durnwalder, in carghe bielzà dal 1989, al larà cussì indenant a guviernâ inmò par une legjislature. La plui part dai vôts pierdûts de SVP a son passâts al partît de diestre sudtirolese Die Freiheitlichen (14,3% des preferencis) che si ricjate cun 5 conseîrs a front dai 2 che al veve otignût intal 2003. Il PdL, cul so 8,3% di vôts e cun 3 conseîrs, al è il prin tra i partîts talians. Cun doi elets parom si cjatin po il PD (6% dai vôts), i Verts – Listis Civichis (5,8%), e la Süd-Tiroler Freiheit (4,9%). Par completâ il cuadri dai elets si à, cuntun conseîr ognidun, la Union für Südtirol (2,3%), la Leghe Nord (2,1%) e Unitalia (1,9%), coalizion de estreme diestre taliane.


text:
10 aprile 2006
Elezions Aministrativis: Provincie di Udin
Il cont des schedis pes elezions provinciâls al tache martars 11 aes 14.00: par viodi la afluence frache chi.
Pe precision a Majan a son chescj numars (uficiôs) pe afluence aes Provinciâls:
Iscrits tes listis dai eletôrs: 6.060
Sezions: 8/8
Oms che a àn votât: 2.080
Feminis che a àn votât: 2.122
Totâl dai votants: 4.202
Percentuâl: 69,34%
La percentuâl e je plui basse des politichis par une cuestion matematiche: chest numar al ten cont ancje dai residents tal forest e duncje il numar dai iscrits al è plui alt. Pes politichis invezit il numar al è plui piçul par vie che al è za gjavât il numar di chei che a votavin tal forest.
Duncje pes politichis mancul iscrit=percentuâl plui alte; pes aministrativis plui iscrits=percentuâl plui basse; il numar dai votants al è di fat plui o mancul il stes di chel de Cjamare (18 agns).
1 commento:
Iscriviti a: Commenti sul post (Atom)


text:
#06 – Cricant il dì L’Est, pont cardinâl dal soreli jevât, al scjavace la aurore cun inusuâl fuarce e vigôr. Tun marilamp al slargje il spazi emanant la sô radiazion, il so volum di luminositât e clarôr, al inonde l’intardâsi des noturnis ombris. La lus si fâs indevant cun risolude fermece, someant che stes mandânt vie cun imberdeâts e disordenâts [...]
Categorie: Gjenar sientific
#05 – Maravee Al jere rivât cence che lu ves spietât. Un moment prin il so mont al jere scûr, sierât e penç di cidinôr. Al jere un misteri cemût che al jere lat indevant cun sucès par rivâ propit ta chest moment. E je stade une piçule flame a impiâ dut. Une robute di nuie, ma braurose e plene [...]
Al va dâur dal flum, a plene gnot, de corint a ondis neris, e je platade la bestie… Cjâf di jaguâr, cuarp di sarpint, e cuatri gjambis cun sgrifis lungjis. Al è scuindût il “Yaguarón”, in spiete dal om cun pas inciert. Al à sgjavât la tiere sot dal sdrup in spiete di cui che al sdrumarà jù. Dal puar [...]
I maçarots des Andes, che si puedin viodi tal desert di Atacama, a àn une reson fisiche che ju sclarìs. Vie pal dì, la lûs solâr e stramude i eletrons dal azot e dal ossigjen dal aiar e di gnot i eletrons a tornin a la lôr posizion origjinâl, biel mandant fûr une lûs brilante, di ros lusint. Ma e [...]
#10 – Ripristinamont Di plui di vincj agns che la sience e podeve predî la ore juste che ogni un al sarès lât in chel altri mont. E veve rivât pardabon a strolegâ il dì e la ore precise di studament e fin cumò no veve falât nancje une volte. Daûr di ogni nassince, par leç, si scugnive informâ e [...]
#09 – Apis Mellifera Massachusetts, 2026 “CNN Health welcomes you to this worldwide TV link from the Massachusetts Institute of Technology to experience these epochal moment for planet Earth”. La reporter de CNN e vierç cussì il colegament in mondovision e dret a tachin a sudâmi lis mans dentri des manecis. Beeth e je cuiete, cussì le vin clamade cuntun zûc di [...]
#20 – Balute blu Son passâts aromai trê agns. 1095 dîs. O sin rivâts chi il prin dal an dal 2053. Nûf mês di viaç come che al veve dit il paron merecan. E cun chê prevision perfete, “anno nuovo vita nuova” a disevin ducj i telegjornâi, nus pareve che dut di li indevant al ves vût di lâ vie [...]
#17 – Ricognossince E jere une cjalde matine di Seseladôr. Meni e Toni, doi popolans, a jerin daûr a seâ il fen sù pe rive di un prât des bandis di Atimis. Biel che Meni al si fermave un moment par uçâ il falcet cun la côt, al si inacuazè di un om, dut clopadiç, che al cloteave viers di [...]
#021 – La machine dal timp «Isal dut in pront?» «Aì, professôr. Ducj i valôrs in regule; funzions dal motôr cuantistic otimâls; cjarie dai cristai di Wells al massim». «Benon. Invie la regjistrazion». La zovine dotorande e fasè mot al professôr. «Mandi. O soi il professôr Pfinken, associât de Universitât di Udin. Cun me è je la mê colaboradore, la [...]
#12 – Nexus Doi monts diferents. A jerin stâts fuarçâts a convivi, un cun chel altri, tal stes teritori, sot dal stes ream. Purtrop no vevin rivât mai a vê une comunicazion clare e nete jenfri di lôr plui inlà di smaneçs corporâls e interpretazions di sunôrs. La sorevivence di ognidun di lôr e vignive daûr des lotis di ogni [...]
#07 – The return of the giant Hogweed La frutine e seguìs la none pai cjamps a tirâ sù lidrichessis par sostentâ i cuninuts. O sin in Vierte e ator al è plen di rosutis. Veju li i “Voi de Madone”, di un biel blu e i pestelacs e lis margaritis. La none e insegne a la frutine ducj i [...]
#4 – Flôrs… di velen Mi presenti: o soi Jelena Óllafdóttir, o soi nassude in Islande tal 1982 di mari rumene, russe, bulgare e cravuate e pari islandês e o soi Velenadore professioniste. O ai cjapât il titul ae Universitât di Siencis Nereosis Vlad Tepes di Sofie. O soi lade là a studiâ daspò de sparizion dai miei gjenitôrs in [...]


text:
Vie pal Invier no dome i abitants di Udin e Pordenon a àn scugnût convivi cul incuinament dal aiar che al diven dal trafic, dal riscjaldament des cjasis e des emissions des industriis. Ancje in Slovenie il probleme al esist, massime te aree de capitâl Lubiane e des citâts di Ptuj e Maribor. Come ca di nô, il limit de concentrazion des particelis PM10 al è di 50 micrograms par metri cubic; al plui, chest limit al pues jessi scjavaçât dome 35 dîs intun an.
ARSO_ A tignî di voli dì par dì la cualitât dal aiar che a respirin i slovens e je la Arso (Agencija Republike Slovenije za okolje, vâl a dî “Agjenzie de Republiche di Slovenie pal ambient”): cheste agjenzie e dipent dal ministeri dal Ambient, che cumò tal guvier di Borut Pahor al è vuidât di Roko Žarnić. La Arso (www.arso.gov.si) e à di stâ daûr a dut ce che al rivuarde la nature in Slovenie, tratant di timp atmosferic, di aghis, dai efiets des ativitâts umanis sul ambient, li che magari cussì no un spazi impuartant al ven cjapât dal incuinament.
LUBIANE_ Sul sît internet dal Comun di Lubiane e je une pagjine simpri inzornade dedicade di pueste ae cualitât dal aiar, li che si cjatin i valôrs regjistrâts des centralinis metudis tal centri e in perifarie: ogni dì, cun dâts gnûfs ore par ore, si puedin viodi sei la temperature che la percentuâl di umiditât e la fuarce dal aiar, ma soredut lis cuantitâts par metri cubic dai incuinants dal aiar come PM10, la anidride di solfar (SO²) e il benzene. Stant aes rilevazions dal 2009, tal comun di Lubiane a son stadis difondudis tal aiar 854 toneladis di anidride di solfar, un cuart di mancul rispiet al an prime. Simpri tal 2009, a son finidis tal aiar de capitâl doi milions 75 mil toneladis di anidride carboniche, pôc mancul rispiet al 2008: un tierç di chestis emissions al è stât par vie dal trafic e il 8 par cent pe industrie.
MARIBOR_ La cualitât dal aiar e je un tic piês tal cjâflûc de Stirie slovene. Ancje culì tal sît internet dal Comun si puedin viodi i valôrs dai incuinants dal aiar: dome tal Dicembar dal an passât, par esempli, tal centri de citât par vot dîs (dai 17 ai 20 e dai 28 ai 31) la cuantitât di PM10 e je stade parsore dal limit di leç.
STUDI_ Stant a un studi presentât in ocasion de conference sul clime che si è tignude ae fin dal 2009 a Copenhagen, tignint cont di diviers valôrs peâts aes emissions di anidride carboniche, ae cualitât dal aiar e de aghe in gjenerâl, al consum de energjie e al ricicli dai refudons, su 30 capitâls europeanis metudis sot esam, Lubiane e à sierât al puest numar 19; prime la capitâl danese, ultime Kiev. Un risultât discret par Lubiane, stant che secont chest studi la cuantitât di PM10, plui alte vie pal Invier (parfin il 70 o ancje il 100 par cent di plui te Slovenie interne rispiet al Istât), in dut il paîs tai ultins 9 agns e je lade al mancul.
ALESSIO POTOCCO
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +


text:
Cincuante oparis a Cjase Cavazzini a contin il percors creatîf dal artist, dai agns Sessante in dì di vuê
Si dîs «che i miei cuadris, o lis mês sculturis, a son masse semplicis; però, l’artist si vise, se al à lis antenis, che la opare e je finide cuant che no à plui bisugne di altris intervents parcè che semplificâ al è plui dificil che complicâ. Tropis voltis si fale parcè che al è “masse”. Il probleme al è chel che si viôt: il straniament di dut chel che al è esterni o coinvolzint, la aventure di incjant dal colôr, la dialetiche tra plen e vueit, la verifiche continue dai spazis. Metodi e sintiment. Se po al fos vêr, cemût che si dîs di tancj agns, che la piture e je muarte, al è clâr che, ancjemò une volte, jo no mi indi soi inacuarzût». Cussì Carlo Ciussi, un dai plui grancj pitôrs astrats talians, al fevele de sô art, che il Comun di Udin al à volût fâi un omaç inmaneant une mostre personâl, curade di Luca Massimo Barbero, diretôr dal Macro di Rome, screade ai 21 di Mai tai spazis espositîfs di Cjase Cavazzini a Udin. Vierte fin ai 2 di Otubar, e je la prime mostre monografiche dedicade al artist nassût a Udin tal 1930.
Tra i frescs dal Tresinte, i sofits di len e i rescj archeologjics di Cjase Cavazzini a vegnin cussì presentadis cincuante oparis di Ciussi che a contin il so percors artistic dal imprin dai agns Sessante, cuant che, su invît di Afro, al cjape part ae trentesime seconde Bienâl di Vignesie tal 1964, in dì di vuê, cun cuadris dal 2011: une evoluzion dal motîf cuadrât, siôr di colôrs o di segns e sgrifignadis, li che al torne il sens de “scriture”, za presinte tai lavôrs de seconde metât dai agns Sessante. Des cuadraduris dal cercli ai cuadris che a deventin retangui: fassis orizontâls e verticâls che po si animin pleantsi, a tornin dretis, paralelis o soreponudis. Fin aes grandis sculturis pitorichis e, massime, ae “Sculture a cinc elements” dal 1996, une grande parêt fate di cinc panei leâts tra di lôr, poiade tal salon centrâl dal museu, fulcri significatîf pe leture di dute la mostre, che e je dividude in sezions tai dîs ambients espositîfs. Fûr de Cjase Cavazzini e tal curtîl interni a son esponudis dôs sculturis in fier di plui di cinc metris ognidune, dulà che formis tant che il cubi o il cuadrât si vierzin, si metin dongje, si moltiplichin: in belance e in dialic.
Te ocasion de mostre al è stât publicat un catalic, par cure di Barbero, che, traviers di un aparât iconografic siôr e une antologjie di tescj critics, al conte il percors creatîf di Ciussi.
Erika Adami
CULTURE – ART-Â. Il prin omaç di Udin ae art di Carlo Ciussi............
Cincuante oparis a Cjase Cavazzini a contin il percors creatîf dal artist, dai agns Sessante in dì di vuê


text:
MUSICHE
«No je tiere che o ami di plui», al dîs. Cu la sô armoniche al à za incantesemade dute Europe
No coventin tantis peraulis cuant che si scolte la sô musiche. Une musiche che e trasmet furlanetât: fie di cheste tiere, lenghe, tradizion e culture, fie di un miscliçot. «O soi un mignestron», nus conte Paolo Forte, musicist de anade 1988, di mari siciliane ma nassût e cressût in Friûl, che cu la sô armoniche al à za incantesemade dute Europe. «No je tiere che o ami di plui dal Friûl, e o cîr propit di contâ lis emozions che cheste tiere e pues regalâ in ogni note».
La storie musicâl di chest zovin artist e tache a 8 agns, cuant che par câs la agne i regale une armoniche zugatul, e lui nol à plui smetût di sunâle. Cul supuart dai gjenitôrs e tante passion, e je tacade le aventure di Paolo. Agns di conservatori, viaçs, esperiencis musicâls di ogni gjenar tra etnic, folk e suns de tradizion i àn insegnât a vivi la musiche fin di piçul.
«I prins agns mi vergognavi un pôc di sunâ la armoniche. E je ancjemò viodude tant che un strument par vecjos di ostarie, e par chest o sunavi a cjase cence contâlu ator. Par sbrocâ la mê voie di musiche o vevi tacât a sunâ il bas eletric, e chel par prin mi à puartât sul palc. Al conservatori o ai studiât ancje il piano che o ai amât dal moment, forsit plui de armoniche, e o soi lât indenant a sunâlu sperimentant lis mês gnovis ideis. Planc a planc, o ai tacât a esibîmi cu la mê armoniche in situazions popolârs, parcè che o sintivi la dibisugne di fevelâ une mê “lenghe”, sunant ce che o vevi tal cjâf e sperimentant musichis diviersis».
Il so viaç musicâl lu à puartât a esibîsi tai festivals internazionâi plui impuartants, in plui che in Italie ancje in Austrie, Ongjarie, Bosnie-Erzegovine, France e Portugal, e al à acompagnât artiscj tant che Luigi Maieron, Mauro Corona, Irene Fornaciari, Bruno Pizzul, Roberto Vecchioni e Moni Ovadia.
Al atîf al à tantis colaborazions cun musiciscj, poetis e grups musicâi; nol è però cognossût dome tal mont de musiche, ma ancje in chel dal palc teatrâl di Italie e Svuizare. Al à recitât e fat spetacui cun Claudio Moretti, Alessandro Conte e Alberto De Bastiani.
«Mi plâs stâ in sene. Chest al vûl di jentrâ tal ambient che si sta creant, cu la musiche e cul cuarp. A son diviers spetacui dulà che o reciti, o forsit al è plui coret dî che o fâs la part di me stes cence recitâ, cence fâ finte di jessi atôr, parcè che o sai di no jessilu. Dut chest si tradûs in sinceritât e in divertiment».
Lis cjançons che plui i stan a cûr a son chês improvisadis, chês che no si ricuarde, ambientadis in lûcs metafisics, che a gjavin il respîr.
Un dai tocs che plui di ducj al fâs di spieli al so anim al è propit “Al Buio”, l’ultin dai 9 tocs dal so album. Jessût al principi dal 2018, il so prin Cd di solist auto produsût al puarte il titul “Al Buio” parcè che, come che nus conte Paolo, nol è puest miôr par sunâ che tal scûr, dulà che il voli nol è distrat e dulà che al è facil astraisi intune altre dimension. Al è il lûc plui intim che al esisti. «No sierìno forsit i voi cuant che o provìn lis emozions plui intensis?»
Oltri a tancj concierts, recitis in teatri e ae presentazion dal so gnûf album, Paolo al sta acompagnant Agnul Floramo in spetacui gjavâts dal libri “Cuintristorie de prime vuere mondiâl”, publicât de clape di culture Patrie dal Friûl, dulà che si conte la storie de prime vuere mondiâl viodude dai furlans, separâts di un confin che al à profanade crudelmentri la identitât e la coesion nazionâl. Di cheste biele esperience, nus conte Paolo: «Agnul al è une des plui bielis personis che o cognòs. La sô peraule e je musiche, e je amôr che si tocje cu lis mans e mi plâs di murî pierdimi cu la mê musiche dentri dal so mont. Cuant che al fevele al è un liron che al sune e che ti ipnotize».
Ancje chest an, lu viodarìn ator par dut il Friûl, ma ancje di là dai confins. Tal cjalderon però, come che nus spie, e bol za une biele idee, un sium che al à di simpri: un viaç video musicâl leterari tai lûcs che “no esistin”, ma che a son in Friûl.
Sul sît www.paolofisa.it e su la pagjine FB “Paolo Forte fisarmonicista&fisarmonicante” si puedin cjatâ imagjins, videos e ducj i apontaments di chest zovin artist che al fâs vignî i sgrisui ae prime note.
di Moira Pezzetta


text:
Catine, une gjornaliste cjargnele a pene laureade, e ven jù de Cjargne (come che e dîs la cjançon) par fâ cariere in citât.
Rivade a Udin, e va al Messaggero, sperant di jessi cjapade intune pagjine impuartante che ducj a lein, come chê dai muarts o la prime pagjine di sport, che e fevele dal Udin.
Il diretôr, invezit, le met a stâ daûr dal meteo.
“Ma al è simpri compagn!”, e dîs Catine. “Baste meti ploie parsore di dut il Friûl!”.
“Va ben”, al dîs il diretôr. “Alore va a lavorâ cun Miranda e metêtmi sù une rubriche di mode!”.
Miranda e jere une esperte di mode (o ben une che e cjalave ce che a fasevin a Milan e e copiave dut) che e veve la nomee di jessi triste, ma cussì triste che cuant che e lave te ostarie e cjoleve l’un par un, invezit dal un par doi, par no dividi nuie cun nissun.
A Catine, di buine furlane, no i freave nuie de mode, ma e veve tante di chê voie di lavorâ che e decidè di fâsi lâ ben ancje chel puest li.
Miranda e tormente Catine fin de prime di: e cemût sêstu vistude cun chei scarpets? e ti samee il mût di trucâti? e vami jù tal bar a cjoli un tai, e sta daûr un moment aes mês frutis che a vevin di lâ a Lignan ma dopo e je vignude la ploie… Un grum di robis di fâ, tant che a Catine i restave pôc timp par lavorâ pardabon, e veve di stâ in ufici fin gnot.
Ma Catine no mole: ancje se la mode no je la sô passion, e à voie di fâ ben il so lavôr.
Une dì, Miranda e rive in ufici cun dute la gnove colezion diretementri des sfiladis di Milan.
“Ma cheste cotule e je dute stuarte”, e dîs Catine. E si met a comedâle.
“E chel vistît chi? Al è trasparent, nol cuvierç nuie!”. E jù a cusî une carpete.
“E chest capot cence maniis? Cemût fasial a tignî cjalt?”. E jù a zontâ lis maniis.
Cuant che Miranda e viôt ce che à fat Catine, e scomence a berghelâ: “Ce âstu cumbinât? Tu âs ruvinât dut!”.
Ma Catine i fâs viodi: “Cjale, Miranda: cussì e funzione miôr. Cun di plui, une robe compagne di cheste chi le ai cjatade a dîs euros li di Bernardi”.
“Pardabon?”, e dîs Miranda. E stant che e jere une che e lave daûr ae mode, ma pûr simpri furlane, fats doi conts di trop che e varès podût sparagnâ, e salude par simpri lis buteghis di alte mode di Milan e, par ricognossince, e ufrìs adiriture un spritz a Catine.
Di chê dì, Miranda e Catine a molin la mode (che tant tal Messagero nissun le leieve) e a scomencin a lavorâ dutis dôs intune sartorie dal Città Fiera. ❚
Bete di Spere
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +
Gnovis / Gnûf libri di Diego Navarria pe La Patrie dal Friûl, “Patriarcjis tal cûr de Europe”Redazion
Joibe ai 13 di Otubar aes 6 sore sere (18:00) te Librarie Tarantola di Vie Vittorio Veneto 20 a Udin al è stât presentât il libri “Patriarcjis tal cûr de Europe”. Contis curtis e curiosis che a piturin cun snait lis figuris plui simbolichis de autonomie e de identitât de Patrie dal Friûl: i patriarcjis […] lei di plui +


text:
GFS 5.2004
Ricercjis
- Carlo Cecchini, Matteo Fogale, Une esperience di plurilinguisim inte didatiche de matematiche
- Giorgio Bressan, Valter Gennaro, Dario Giaiotti, Fulvio Stel, Misuris dal cjamp eletric de Tiere fatis a nivel dal teren
- Lucia Franz, Alessandro Tavano, Comprension e produzion de sintassi intai fruts bilengâi furlan-talian e talian-furlan di 6 e 7 agns
Rassegnis
- Jean A. Rondal, Une altre vision dai rapuarts fra compuartament, çurviel e gjens
- Giacomo Rizzolatti, Laila Craighero, Speculazions su la origjin dal lengaç
- Romano Locci, La discuvierte dai antibiotics
Recensions
- J. David Bolter, Turing’s Man (Gianluca Franco)
- Dean Hamer, The God gene. How Faith is Hardwired into Our Genes (Franc Fari)
- Michel Paradis, A Neurolinguistic Theory of Bilingualism (Franc Fari)


text:
Sante o strie, vignude sù de gjernazie de tradizion popolâr e pûr passude di libris e di letaris, cheste e je stade Marta Fiascaris, di San Denêl, clamade a testemoneâ il so Credo cetant personâl devant dal Tribunâl de Sante Incuisizion di Aquilee, tal principi dal Sîscent.
La sô vôs nus è stade tramandade, par ironie de Storie, propit par man dal frari che le interogave e che al sperave di fale tasê par simpri, restât di clap, mudât in piere devant di une anime cussì grande e complicade, di sigûr impreparât a di une passion cussì sflandorose e grande, che si alimentave dentri di un coinvolziment estatic, un rapiment spirituâl masse potent par jessi ordenât tra i schemis de fede istituzionâl.
La figure straordenarie di cheste zovine furlane di San Denêl – bolade tant che mate, dal sigûr visionarie, cu la fuarce di une feministe dal secul XVII, che e crodeve di podê fondâ la sô religjositât su lis pulsions dal so cuarp, su la lidrîs dal so jessi femine – si conclût cu la condane intal 1563, dopo di un procès di cuasi vincj agns.
Des cjartis, che a son conservadis in part a Udin intal Archivi Capitolâr (plui di vincj cartelis!) e in part a San Denêl, inte Biblioteche Vuarneriane, al ven fûr il profîl di une femine iriverente, disubidiente e amante dal riviel: “No vês di fevelâ cuntune mate come jê, cirît dome di scuvierzi lis sôs intenzions e di convincile dal so erôr. Cualchi mês indaûr ancje jo i ai dite: tu sês dome che oscuritât, e in plui i ai dite ancje: i segnâi di une santitât sclete in union cun Diu a son la ubidience, la umiltât e la veretât. Invezit, tu tu sês simpri stade disubidiente, no tu âs mai volût crodi al Sant Ufizi e nancje al Pape di Rome, i tiei scrits a smirin dome che a pandi la tô grandece“. Chest al scrîf tal 1650 nuie mancul che il cardinâl Barberini, clamât di Rome cu la sperance di podê disbratâsi intune cause une vore complicade, là che e jere coinvolte une femine zovine che si jere permetude di scrivi un Vanzeli secundum Martam.
Di une sensibilitât fuartonone, peade a di une fisicitât siamaniche, carismatiche, tant che e podè clamâ a San Denêl une congreghe di feminis, un grup di mistichis tiradis dongje di dute la Furlanie, di Gurize, ma ancje di Triest, de Slovenie e de Carinzie, Marta par cierts aspiets e fâs pensâ a figuris tant che Sante Catarine di Siene o Zuane di Arc. Ancje se tant zovine (e veve pôc plui di vincj agns cuant che e fo clamade pe prime volte de Incuisizion) e à la fuarce di rivendicâ par se une fede insiorade di sugjestions che a misclicin insiemi libruts eretics, documents visionaris, ma ancje elements peâts ae tradizion popolâr, al sintî dal mont contadin, che al crodeve inte magjie e inte maravee dal misteri.
Il so jessi femine i regale une fiere ferbinte, che e fâs sgrisulâ il so cuarp fin tal cûr plui profont de sô intimitât. Chestis a son lis sôs peraulis, tiradis jù intant dal procès, intal 1650, dal frari che le interogave: “Jo o crot che i fruts dal Limbo a saran batiâts di Sant Zuan il Batiste intal dì dal Judizi. O soi sigure che o murarai devant dal altâr dal Santissim Sacrament e che in chel moment precîs a sunaran lis cjampanis cence jessi tocjadis di man umane. In chel moment, o visitarai l’Infier e il Paradîs, e il gno cuarp al sudarà sanc. Po dopo, o tornarai a resurî par contâus ce che o ai viodût. E je za pronte, jenfri Jesù e Marie, une cjadree par me e par chês altris feminis che mi scoltin e che mi vegnin daûr. Diu mi ame, al seguìs il gno consei, tant che ducj chei che mi perseguitin a saran punîts in cheste e in chê altre vite. O soi maridade cun Diu che mi à regalât tancj anei. O soi jo la artiliere di Diu, e cun tons e sclopetadis o pari fûr i diaui. Ma o sai ancje mandâ fulmins di amôr par judâ chei che lu amin. Il gno sen al è plen di lat, dolç e bon, e chei che lu bevaran a saran saceâts par mil dîs cence bisugne di altri, dal moment che i ai dât di tete ancje ae Vergjine Marie cuant che e veve dome doi agns. Di gnot, o svoli parsore des citâts plenis di pecjâts e ur mandi jù la mê maledizion. In spirt, o ai copât il Sultan dai Turcs a Costantinopoli e, dome cul cjalâju, o soi buine di convertî i pecjadôrs. Il diaul lu ai cjapât a pidadis, lui che al voleve spreçâ il gno ritrat. I Sants a saran il gno jet, e parsore di lôr o polsarai cun Diu e cu la Vergjine. Jo, sûr e vicjarie de Madone: jê il voli a man drete, jo chel a çampe dal Signôr, o ai dade la sante Comunion ae Trinitât che mi vistìs, mi petene lis trecis, mi disvistìs e mi met a polsâ tal jet”. ❚
Agnul Floramo


text:
LETURE INTEGRÂL E CONTINUE DE BIBIE. DES 7 SORE SERE DI DOMENIE 3 DI AVRÎL FIN A SABIDE AES 9 DI BUINORE. SIET DÎS E SÎS GNOTS 140 ORIS SÙ PAR JÙ04 di Avrîl 2011
O sin propit contents de grande adesion di tancj furlans, passe 1600 di lôr, che àn volût jessi cun nô ta cheste iniziative, ne curte ne lizêre, par lei in public la Bibie voltade di pre Checo Placereani e di pre Toni Beline.
Laveniment al meti in lûs, se mai al coventas, limpuarance fondamentâl, vitâl, insostituibil che la lenghe furlane e à pe comunitât furlane.
Cuanche i furlans a àn loportunitât, la possibilitât, la furtune di une lôr iniziative gjenuine, autentiche, autonome, tal sens di podesi esprimi cu la lôr lenghe, cu la lôr sensibilitât e origjinalitât, o, come che si dîs herzenssprache, te lenghe dal cûr, si sint un popul chal esist e cal esist di protagonist che al crôt al avignî.


text:
Il Friûl unît, di Gurize fin a Pordenon, al è une dimension essenziâl par elaborâ strategjiis economichis. Alberto Marchiori, president di Ascom Confcumierç Pordenon, za vicepresident de Cjamare di cumierç di Pordenon, aben che al sedi convint che no si puedi fâ di mancul di une ricomposizion istituzionâl de ex provincie di Pordenon, al saponte però une riprese fuarte di unitât di intindiments tra lis diviersis componentis dal Friûl.
«Lis Uti a son stadis un faliment – al sclarìs Marchiori -, bisugne tornâ a recuperâ la identitât teritoriâl za acuiside dal teritori dal Friûl Ocidentâl, e lu dîs tant che mantoan di divignince e furlan di adozion, e duncje cence prejudizis di sorte. Clamìnlis Provinciis o come che o volìn, ma a jerin lis istituzions plui dongje al teritori dopo dai Comuns. Bisugne tornâ aes Provinciis in maniere inovative, mudant la scalogne di jessi stâts i prins in Italie a volê abolî chest ent te oportunitât di creâ alc di plui moderni e che al rispuindi aes esigjencis di vuê. Il president des gnovis Provinciis al à di jessi elet in maniere direte dai citadins e i conseîrs a àn di garantî une rapresentance adeguade dal teritori».
__
Pordenon e Udin un cuintri di chel altri, duncje?
«La politiche e varès di fermâ sul nassi i caratars barufants dai teritoris e no sburtâ la cressite di cjampanii gnûfs come che cualchidun al va indevant a fâ. Si pues jessi di Tumieç o di Cordenons, ma cuant che si cjapin incarghis in Regjon si varès di lavorâ par ducj i citadins dal Friûl-Vignesie Julie. La Regjon, di bande sô, e varès soredut di distinguisi pe inovazion in ducj i setôrs legjislatîfs là che e à competence. A sun di volê acentrâ e gjestî dut di Triest, o sin rivâts a vê plui dipendents de Regjon Lombardie».
__
Daspò de crisi economiche dal 2008, il Friûl al à patît soredut dal pont di viste economic. Nol saressial il câs par chest teritori, caraterizât di carateristichis socioeconomichis comunis, di cjatâ fûr une unitât di intindiments e ancje un lûc istituzionâl di elaborazion strategjiche par frontâ insiemi lis sfidis dal avignî?
«E je vere. Tai agns passâts il Friûl, e massime la Provincie di Pordenon, al à vût il primât inte classifiche no invidiabile dai faliments aziendâi. Propit par chest motîf, Udin, Pordenon e Gurize a varessin di jessi plui unîts e lavorâ insiemi. Magari cussì no a esistin maniis di egjemonie, di une bande e di chê altre, e Gurize e je stade aromai sotanade cuasi dal dut dal ativisim triestin. Magari cussì no si inviisi simpri mâl. Lis provinciis di Udin e di Pordenon, che a son similis sot di ogni profîl socioeconomic, a varessin di scomençâ a lavorâ parsore di progjets concrets. Al è ce che o ai domandât in Cjamare di Cumierç. Bisugne lavorâ insiemi soredut intal cjamp dal ûs comun dai fonts europeans. Lis lotis pe egjemonie no fasin ben a di nissun, lis colaborazions operativis a judin a ridimensionâ i cjampanii. Par gno cont, lis istituzions politichis e economichis a varessin di restâ plui dongje che si pues ai citadins. Invezit dopo si à di razionalizâ lis societâts di servizis, cressint la cualitât di ce che al ven ufiert e ridusint i coscj, ma no si pues pensâ di resonâ in mût cussì economicistic inte sfere politiche e di rapresentance ancje identitarie dai citadins».
__
Ancje parcè che, se il Friûl nol rive a esprimi une strategjie unitarie, Triest le fâs di parone espotiche…
«Garantît. Triest par esempli nol pues pensâ di detâ di bessôl lis prioritâts de logjistiche, ma i interpuarts di Pordenon e di Çarvignan a àn di jessi part di une logjiche complessive che e ten cont ancje dai interès des impresis furlanis. L’obietîf al è lâ fûr dai propris confins. Magari cussì no o vin une vision strategjiche cu la lint di ingrandiment invezit che satelitâr, che al rive a cjalâ lontan e di adalt. Intune situazion di globalizazion bisugne savê proietâsi al esterni. Il model dal Trentin-Sud Tirôl al è vincidôr e al va copiât. Ma prime nus covente la capacitât progjetuâl e la voie di fâ insiemi. Tal periodi dopo dal taramot i furlans a àn dimostrât di vê chestis capacitâts. Magari cussì no o vin il cancar di une politiche cadavar che e va cambiade e ripuartade aes sôs origjins nobilis. No podìn vê oms politics di vecjo stamp che a pontin a contentâ i amîs a discapit dal futûr de comunitât. Chestis logjichis a van abolidis». ❚
Roberto Pensa


text:
Intai ultins dîs di Lui si jere pandût jenfri i organizadôrs di sagris e di events avostans un grant alarme causât di un piçul articul (il 23) di une leç buride fûr ai 14 di Lui, la 88/2009. Cheste leç, nassude cul intent nobil di evitâ la vendite di alcolics cun grât superiôr al 21% al esterni des discotechis, e stave par fâ sù un patatrac tes nestris sagris di paîs, tai bancuts estîfs, in ducj i esercizis publics, intai concierts e intai events sportîfs, parcè che no diseve in maniere esplicite che chescj ambits no jerin tocjâts de leç.
La leç, che e veve di jentrâ in vigôr cul 29 di Lui, e à creât subit preocupazion, massime pal fat che nol jere un margjin di timp par meti a puest il pastrocj, viodût che par cuant che il parlament al varès tornât a esaminâ la cuestion, al sarès rivât Setembar e dutis li sagris a saressin stadis ingredeadis.
O vin sintût Tino Liva, president di Arcometa, il consorzi fra lis Pro Loco dal Spilimberghês.
Ce aiar tiravial in chei dîs?
Al jere aiar di confusion su di une leç che e sameave drastiche, soredut par chei che a vevin za in pîts la organizazion di sagris (sagre a Clausêt, Tramonç, Madone de Nêf, Spilimberc) o di events (come «Portoni aperti» a Top di Midun).
O jerin preocupâts par vie che presentâ la ufierte enogastronomiche des nestris valadis cence la part enologjiche al jere tant che copâ la tradizion. No si pues pensâ di compagnâ, par esempli, la pitine o il formadi dal cit cuntun struc di naranç.
Cuai jerino i pussibii efiets par voaltris?
Pes Pro Loco dal Consorzi no podê distribuî alcul al vûl dî no fâ sagre e no fâ sagre al puarte a no vê chel necessari introit di becins, indispensabil par judâ a puartâ indenant i programs culturâi di ogni Pro Loco e la lôr minime gjestion vitâl.
Ce vêso fat subit dopo sintude la gnove?
O ai provât dal moment a clamâ la Provincie, la Regjon, la Associazion regjonâl des Pro Loco e fin la UNPLI nazionâl, dut câs cence ricevi une rispueste clare.
La rispueste clare le à dade invezit ai 29 di Lui la Direzion centrâl Ativitât produtivis de Regjon, a firme di Antonella Manca, là che si dîs che nuie al cambie pe declarazion di inizi ativitât (DIA) e pai modui di adotâ, che a restin di competente comunâl.
Lis sagris, che par tacâ a àn bisugne di chescj documents, a jerin duncje salvis, rispiet ai camions/bars itinerants che a lavorin cence la dibisugne di chest documents e che si ju cjate a ogni ore de gnot fûr des discotechis a vendi alcul, spes cence cjalâ trop pal sutîl a cui che ur vent.
I fiestezaments par chest àn a son al sigûr; dut câs, la leç e varà di sei corete metint neri su blanc che no vâl pes sagris, pes fieris e vie discorint.
Bruno Colledani
SPECIÂL – Chel brut pastrocj su alcul e sagris............
Intai ultins dîs di Lui si jere pandût jenfri i organizadôrs di sagris e di events avostans un grant alarme causât di un piçul articul (il 23) di une leç buride fûr ai 14 di Lui, la 88/2009. Cheste leç, nassude cul intent nobil di evitâ la vendite di alcolics cun grât superiôr al 21% al esterni des discotechis, e stave par fâ sù un patatrac tes nestris sagris di paîs, tai bancuts estîfs, in ducj i esercizis publics, intai concierts e intai events sportîfs, parcè che no diseve in maniere esplicite che chescj ambits no jerin tocjâts de leç.


text:
Et l’aqua de la Fluvigna à menato zoso il belisimo ponte che era sopra la deta aqua del Tofo quale costava ducati 500… et poi è venuto zoso una montagna soto Inpezo sopra la Villa chiamata Borta et l’à coverta, è venuta zoso deta montagna a ore due inanzi dì et sono restati tutti morti soto li massi et terra persone 166 in circa quale la materia è sopra loro più di pasa 100. È restato vivo un homo che era andato in monte et una dona che era a mulino
Francesco Poiano
«Meniche, nus contistu ancjemò la storie di chê volte che il Diaul al è vignût intal paîs di Buarte?». A fevelâ al jere stât Josef, il fi di Marte la Portolane. Dîs agns di arint vîf e doi voi plens di maraveis. La ocasion e jere chê juste: di fûr, l’Invier a businâ cun vôs di Tramontane; dentri de stale, clip e cidinôr, profum di fen, i oms a fâ zeis e scudielis di len, lis feminis a gucjâ e a babâ: ce altri si podevial fâ in file? Ma cuant che Meniche e veve tucât su la puarte di len, ducj a vevin tasût. E faseve pôre, Meniche, la medisinarie, che e veve nomee di jessi ancje strie. Brute e carampane come la Trute, che e ven fûr dai boscs de mont a mangjâ i frutins a pene nassûts. Si le clamave par fâ nassi i fruts, e par meti su la scune coronis di pin e peçots cuintri ogni mâl. Se une vacje e pierdeve il lat, se al veve di nassi un vidielut, se cualchidun al tremave di fiere in tal jet, Meniche di sigûr e saveve cemût fâ. E cognosseve lis jerbis.
Vecje e peçotone: cussì ducj a pensavin che e fos simpri stade, cuntun cjâf di cjavei blancs tant che une cise di baraçs, cotule grande e sglonfe e plene di sachetis, e un sial neri cu lis frapis a involuçâle dentri, sedi cul cjalt di Avost che cu la zulugne di Novembar. E comedave i vues, la Meniche. E preparave filtris di amôr ancje, ma chei bisugnave domandâju cun prudence, che se barbe santul – il predi de Plêf di Castoie – lu ves savût, al varès di sigûr sacramentât alc par latin: «No stait a fidâsi dai striaments di chê vecje mate e bruntulone: ce che nol ven di Diu al ven di chê altre bande, e no son robis di scherçâ!» al diseve. Ma i plui vecjos dal borc di Denemonç le contavin diferente. A disevin che ancje Meniche e jere stade zovine, seculorum indaûr, e biele. Anzit no, plui che biele, e ancje sfaçade: cuant che si tirave su la sotane par passâ la Filuvigne, e mostrave lis cuessis, blancjis e ben fatis. E sot lis spalis, simpri discuviertis, si viodevin tetutis tarondis come la lune inte gnot avostane: «Plui di cualchidun, a viodile cussì salvadie, a balâ discolce intor di un fûc inte gnot di Sant Zuan, al à pierdût i sintiments» a disevin sotvôs lis vedranis dal paîs, plui par invidie e zelosie che par pietât cristiane. E veve vincj agns cuant che Buarte e je vignude jù, glotude par simpri dal montafin. «Alore, nus contistu alc?» al insistè Josef, ufrint la sô scudiele di pignot par fâsi contentâ. «Mai viodude tante di chê ploie come in chel mês, l’Avost dal 1592», e tacà Meniche, slungjantsi intal fen e miscliçant peraulis e supâ di sbrudiot. «La Filuvigne e jere plene come une mari pronte par parturî. Il cîl neri come la gose dal Infier. Parcè che la int di Buarte e jere deventade triste e mate. Egoiste e viziose.
Di cualchi mês al jere rivât tal paîs un sioron di Vignesie. Un che al veve monede inte scarsele. E ducj i oms si lassarin intorteâ des sôs peraulis, straçant la zornade inte ostarie. Ma jo, lu vevi ricognossût subit: al veve faliscjis dentri dai voi, al çuetave di un pît, e al puçave di solfar». Cuntune cjalade nere, Meniche e studà la ridade di Checo, menau di pocjis peraulis: «Dome il stupit al rît di ce che nol sa. Ma il piês al veve ancjemò di rivâ. E segnâi di disgracie a ‘ndi jere stâts, bastave dome savê lei tal grim de Nature: un vidiel nassût cun cinc gjambis; un frutut muart cence batisim, puartat sù in Trave pal rituâl des aganis; e i spirts dai muarts vignûts jù in procession dal cimitieri de Plêf a bevi la aghe de Filuvigne, rosse tant che il sanc dopo di une bataie». Lis maris a clamarin dongje i fruts, e une e tacà a preâ il rosari, segnant il cjâf dal plui picinin: «Ma la plui brute le faserin propit te vilie de fieste dal Sant: si viodeve che il besteam al veve frêt. Lis cjaris e lis pioris bombadis di aghe glaçade a tremavin tant che la fuee dal agaç, e chel diaulat di om di Vignesie al disè: puartait lis bestiis inte glesie, che tant al Signôr no i displasarà, stant che al è nassût intune stale!». In chel moment, une figure involuçade di lûs – un agnul dal Signôr di sigûr – su la ponte de mont de Auda al tacà a berlâ: ‘Vuardaitsi, Vuardaitsi!’ e la int, stiçade di chel forest, a ridi di lui: ‘Vuarditi tu po, di là sù’. La glesie e fo profanade. E invezit che lis lagrimis di fûc di Sant Laurinç, vie pe gnot un biel toc di mont e je slacade jù, puartantsi daûr dut il paîs, lis cjasis, i orts, lis stalis, i morârs, i nemâi. E ducj i abitants. La aghe scjafoiade dal slac e à fat vignî sù un lât dongje il paîs di Caprizi, che ancjemò al fâs pôre ai abitants di chês borgadis. Ducj muarts, fûr che un. E jo cun lui. Che o jerin insiemi inte valade dai mulins, a fâ l’amôr».
……………………………………………….
Un periodi di grande miserie pe Patrie e pe sô culture, scjafoiade aromai te bocje dal Leon di Vignesie. In particolâr, doi nons a rapresentin a plen la dominance veneziane e romane. Il prin al è chel di Giulio Savorgnan, esponent di une famee che di simpri e à lotât pai siei interès peâts a chei de Serenissime. Vecjo di 82 agns, al progjete propit intal 1592 une opare grandiose di canalizazion che e varès vût di cjapâ sù lis aghis de Ledre e dal Tiliment ae altece di Buie e di Osôf par puartâlis jù, intun sisteme di roiis, fin ae lagune di Maran. Dut par prontâ une rêt di canâi a pro de agriculture, dal arlevament dal besteam e ancje pal traspuart di lens des monts fin al mâr: insumis, une trasformazion dal Friûl a imagjin e someance de sô parone. Intal stes an, al firme il progjet pe costruzion de fuartece di Palme. Chel altri non teribil e odeôs al è chel di Francesco Barbaro, om fedêl a Vignesie, che intal zîr di chei stes agns – dal 1590 tant che assistent dal pape Clement VIII, al 1596 tant che Patriarcje, an dal concili di Udin – al metarà fin une volte par simpri al antîc rituâl patriarcjin.
…………………………………………………..
Un an particolarmentri stramp e mat ancje pal mont; al jere ancje bisest, tant par dîle dute. Ai 20 di Lui, Giordano Bruno, il grant pensadôr e filosof dal infinît, al subìs a Vignesie l’ultin interogatori prime di jessi puartât in cjadenis a Rome, cul destin di jessi brusât pe libertât dal so pinsîr. In contemporanie, Galileo Galilei al tache a insegnâ a Padue, là che si formarà la sô gnove vision fisiche dal Univiers, firmant une des plui grandis rivoluzions sientifichis di simpri, e William Shakespeare si trasferìs a Londre, par componi i prins straordenaris esemplis de sô leterature maraveose ae cort de regjine vergjine Elisabeth I, la “Siore e Parone” di Ingletiere, che propite in tal stes an e fonde il Trinity College, inte citât di Dublin, là che a studiaran, intai secui a vignî, Jonathan Swift, Oscar Wilde, Bram Stoker e Samuel Beckett. Michelangelo da Merisi, plui cognossût tant che il Caravaggio, al rive a Rome, là che al manifestarà dut il so mût gjeniâl di interpretâ il mont e la sô sanganarie miserie, prin autôr di un realisim ingolosît plui de cragne dal popul che no dai vilûts dai siôrs.
✒ Agnul Floramo


text:
Domenie ai 6 di Setembar, si è distudât a Milan Beno Fignon, cjantôr dal Cjanâl da la Ciline e lusôr di une culture furlane caraterizade di un amôr profont pe tiere di origjin e di un bocje simpri pronte a regalâ un mot di ridi. Si è distudât a 69 agns, daspò vê passât une vite in maniere ecletiche (poete, scritôr, gjornalist, fotograf e musicist), entusiaste, curiose e passionâl, soredut cuant che si tratave di fevelâ dal Cjanâl da la Ciline, la sô tiere, li che di zovin al è partît come tancj par cirî fortune e li che ogni istât – e no dome – al tornave di cûr par rinfrescjâ il leam cu la sô int.
Ogni tornade e jere ancje une buine ocasion par rivivi vecjis passions e par tirâ fûr, e sunâ di gust, la sô amade armoniche.
EMIGRANT A 16 AGNS_ Nassût a Montreâl di mari andreane, al à vivût il fenomen de migrazion bielzà a 16 agns, cuant che tai agns Cincuante, daspò de muart di sô mari, si è trasferît a Milan par cirî fortune.
Daspò vê lavorât come metalmecanic, si e dedicât ae ativitât di sindacalist (ancje a nivel nazionâl), impegnantsi simpri pal sociâl e fasint lis primis esperiencis tant che gjornalist publicist.
Beno Fignon al jere scritôr fin e atent. Al à scrit libris in furlan, saçs e prosis dedicadis al so Cjanâl da la Ciline. Intun dai siei pinsîrs (al jere famôs pai aforisims che al mandave a centenârs ai amîs) al à scrit: «intun cuarp a cuarp cu la poesie, il poete al ven fûr ferît a vite». La condizion ideâl de poesie e je l’esili. Plui e cjante la vite e plui e fâs vignì fûr la nostalgjie pe vite stesse.
LIS (TANTIS) OPARIS_ Fra i siei volums in strofis di sigûr si à di menzonâ: «Li castelanis» (poesiis in furlan – cuadernis dal Menocchio), «Li peraulis pierdudis. Lengaçs e poesiis tal nestri secul» (Einaudi) e «Haiku furlans» (poesie in furlan cun traduzion, Societât Filologjiche Furlane), une tipologjie di componiment poetic di trê viers, tipic de culture gjaponese, dai tons sclets, che e à la carateristiche di eliminâ il superflui lessicâl e lis coniunzions par dâ fuarce aes sugjestions de nature. Une tipologjie di componiment che e riflet chel che al jere il sô mût di fâ cu la int.
Fra lis composizions in prose o ricuardìn: «Aforisims» (Campanotto editore), «Cilina» (Biblioteca dell’immagine), «Andreis, uniche polis» (Rubettino editore) e tancj altris. Numerosis ancje lis colaborazions artistichis simpri leadis al teritori come: «Poesiis dai Magredi» (un libri fotografic prime e un caledari daspò, li che ogni fotografie e je rinfuarçade in maniere straordenarie di un haiku tal furlan dal Cjanâl da la Celine).
ENERGJIE VIVAROSE_ Ogni volte che al tornave in Patrie al cirive di spindi timp e energjiis (par vie di une malatie in chescj ultins timps, pardabon pocjis…) par disvilupâ progjets e ideis gnovis.
Di resint, al veve inaugurât dôs mostris fotografichis: «Barcis traghetta la bellezza» (ancje volum fotografic), «La Bibbia. Tutto accade in Valcellina» (fotomontaçs) e une instalazion dal non «I legni della grava». Ancje se al jere indebolît e sot cure, nol rinunciave a curâ di fin lis sô mostris e i siei progjets cun passion e scrupul, in prime persone.
Cualchi setemane indaûr, joibe ai 3 di Setembar, trê dîs prime di lassânus, in chê che e je stade la sô ultime presince publiche, al veve organizât une serade event (li dal Teatri di Manià) di presentazion dal sô ultin libri (La Fisarmonica, i ragazzi del complesso Aurora. La fisarmonica nella cultura e nel bacino Cellina Meduna) e un conciert cun fisarmoniciscj di nomee internazionâl.
Fignon tai siei scrits al veve frontât plui voltis il teme de muart, in pinsîrs e aforisims e, intun di chescj al veve scrit: «in merit a la muart, la poesie e je un ghepart che si ingrume par fâ un slanç e sbranâsi la muart».
Un aforisim che al è ancje stât par Beno Fignon une condote di vite, tant che al à simpri tignude lontane la muart, fin al dì che nancje la poesie no à podût sparagnâi chei dolôrs che nol à mai fat pesâ a nissun, e che cul so fâ zentîl, cuiet e elegant al à simpri scuindût.
Daspò vê ingaiât cu le vite e fintremai cul Signôr un dialic fuart e plen di scletece, Beno Fignon al polse te sô tant amade Montreâl.
Sandri Olivetto
TERITORI – PORDENON. Mandi Beno: il cjantôr dal Cjanâl da la Ciline nol è plui............
Domenie ai 6 di Setembar, si è distudât a Milan Beno Fignon, cjantôr dal Cjanâl da la Ciline e lusôr di une culture furlane caraterizade di un amôr profont pe tiere di origjin e di un bocje simpri pronte a regalâ un mot di ridi. Si è distudât a 69 agns, daspò vê passât une vite in maniere ecletiche (poete, scritôr, gjornalist, fotograf e musicist), entusiaste, curiose e passionâl, soredut cuant che si tratave di fevelâ dal Cjanâl da la Ciline, la sô tiere, li che di zovin al è partît come tancj par cirî fortune e li che ogni istât – e no dome – al tornave di cûr par rinfrescjâ il leam cu la sô int.


text:
In Italie a son bielzà un pâr di decenis che si à capît che la jeve obligatorie no si pues plui fâle, stant i gnûfs ecuilibris jenfri difese e sigurece, sedi internis che a nivel mondiâl; par chest si sin indreçâts su fuarcis armadis di professioniscj. In Austrie invezit la jeve obligatorie e à simpri continuât e cumò a pensin di vierzile ancje aes feminis.
◆ Scomençant dal 1955, l’esercit austriac si poie su la jeve obligatorie maschîl intant che lis feminis a son une ecezion e par cumò a vegnin cjapadis dentri nome su base volontarie, e dut câs juste par une cariere professionâl avonde curte. La politiche no varès voie di mudâ chest fat, impen che la int, stant a un scandai dal cuotidian “Der Standard”, le pense in maniere diferente: doi tierçs dai oms, cun di fat, a son a pro di une viertidure ancje aes feminis dal oblic di jeve; lis feminis invezit a son contrariis.
◆ Dut câs, il popul austriac al à in contrari un esercit professionâl e al à miôr dâi plui fuarce a chel di jeve. Intai ultins decenis la discussion sul oblic di jeve si è simpri indreçade su la pussibilitât di un servizi alternatîf pai obietôrs di cussience, che a refudavin di doprâ lis armis, e cussì, scomençant dal 1975, si à metût sù un “servizi civîl”.
◆ Par cualchi an, fintremai dal 1991, i zovins a scugnivin passâ par un “esam di cussience”, ma po dopo chest al fo tirât vie. Di in chê volte, in Austrie cui che nol vûl rispuindi ae clamade de jeve militâr al pues sielzi di fâ il servizi civîl. Purpûr, la discussion sul oblic de coscrizion e dal servizi militâr no je mai finide. Di fat, tant ce che al diven de Costituzion, il servizi militâr obligatori si pues scjinfâ nome cuntun servizi civîl, che al è stât metût sù di pueste, e a chest ancje lis fuarcis politichis plui conservadoris a àn scugnût fâ bon acet. Intal 2013 un referendum popolâr al à fate buine la volontât di mantignî il sisteme dai doi servizis, chel militâr e chel civîl: il 57% al à mostrât la volontât di vê la jeve obligatorie, intant che nome il 43% al à votât a pro di un esercit di professioniscj. Bisugne dut câs marcâ che, leìnt ben i risultâts, e ven a flôr une fuarte diference di opinions jenfri lis fassis di etât: il consens ae jeve obligatorie al aumente cul incressi de etât, biel che inte fasse 16-29 agns si da preference a un esercit di professioniscj, e chest al vâl ancje pe plui part des feminis, a pet dal parê dai masclis.
Il scandai al veve domandis precisis su lis motivazions pro o cuintri de jeve obligatorie feminîl e des rispuestis al è vignût fûr che oms e feminis le pensin diferente su la paritât di tratament di ducj chei che a son sometûts ai dovês militârs.
◆ L’argoment plui fuart a pro – tignût sù soredut dai oms – al tocje la paritât fra oms e feminis, che in chest mût e sarès garantide inmò di plui. Le pensin diferente lis feminis, che a disin di jessi za disvantazadis in tancj puescj inte societât, e duncje a valutin di no scugnî stâ sot ancje a un gnûf oblic.
◆ Il ministri de difese Klaudia Tanner (ÖVP) no vûl comentâ i risultâts dal scandai, stant che par cumò no son in studi leçs su la jeve obligatorie feminîl, fale che continuâ su la volontarietât. ❚
AUSTRIE. Naie obligatorie ancje pes feminis?Barbara Cinausero
In Italie a son bielzà un pâr di decenis che si à capît che la jeve obligatorie no si pues plui fâle, stant i gnûfs ecuilibris jenfri difese e sigurece, sedi internis che a nivel mondiâl; par chest si sin indreçâts su fuarcis armadis di professioniscj. In Austrie invezit la jeve obligatorie e à simpri continuât e cumò a pensin di vierzile ancje aes feminis.